خۆپـیشـاندانی دژ به ئه‌مه‌ریکا له ئه‌فغانسـتان به‌رده‌وامه\nی مانگی دوو ٢٤, ٢٠١٢\nخۆپـیشـاندانه‌کانی ناڕه‌زایی دژ به وڵاته یه‌کگرتووه‌کانی ئه‌مه‌ریکا له کابولی پایته‌ختی ئه‌فغانسـتان و هه‌روه‌ها له سه‌رانسه‌ری ئه‌و وڵاته‌دا وا بۆ ماوه‌ی چوار ڕۆژه به‌رده‌وامه، ئه‌مه‌ش له دژی سووتاندنی قورئان له نێو بنکه‌یه‌کی هێزه‌کانی هاوپه‌یمانی ناتۆدا.\nبه‌شـداربووانی خۆپـیشـاندانه‌که‌ی ئه‌مڕۆی کابول دروشمی مه‌رگ بۆ ئه‌مه‌ریکایان ده‌چڕی. به‌رپـرسـانی ئه‌فغانی ده‌ڵێن پـۆلیسی ئه‌فغانی به مه‌به‌سـتی بڵاوه‌پـێـکردنی خۆپـیشـانده‌ران ته‌قه‌یان به ئاسـماندا کرد و له ئاکامدا به لایه‌نی که‌م 2 که‌س برینداربوون.\nجه‌نه‌ڕاڵ جۆن ئه‌ڵن فه‌رمانده‌ی باڵای له‌شـکری وڵاته یه‌کگرتووه‌کانی ئه‌مه‌ریکا ئه‌مڕۆ هه‌ینی به‌یانـنامه‌یه‌کی ده‌رکرد و تیایدا داوا له هه‌مووان له سه‌رانسه‌ری ئه‌فغانسـتان ده‌کات ئارام بن و دان به‌خۆدا بگرن، له‌و ده‌مه‌ی وا لێـکۆڵینه‌وه له‌سه‌ر سووتاندنی قورئان له نێو بنکه‌ی ئاسـمانی باگرام ده‌کرێت.\nبه‌یانـنامه‌که ئاماژه‌ی ئه‌وه ده‌دات لێـکۆڵینه‌وه له‌گه‌ڵ شایه‌تحاڵانی ڕووداوه‌که ده‌کرێت. تیمی هاوبه‌شی لێـکۆڵینه‌وه‌که له ئه‌ندامانی ناتۆ و هه‌روه‌ها له حکومه‌تی ئه‌فغانی پـێـکهاتووه. هه‌ر بۆ ئه‌و مه‌به‌سـته‌ش سه‌رۆک باراک ئۆباما له نووسراوێـکدا داوای لێـبوردنی له حامید کارزایی سه‌رۆکی ئه‌فغانسـتان کردووه.


خشتەی موچە ڕاگەیەندرا\nسەرچاوەیەك لە گەنجینەی سلێمانی بە “تۆڕی میدیایی ئێستا”ی ڕاگەیاند، “ڕۆژی یەكشەممە 24ی كانونی دووەم، دابەشكردنی موچە دەستپێدەكات.”\nبە گوێرەی ئەو خشتەیەی وەزارەتی دارایی و ئابوریی هەرێمی كوردستان بڵاویكردووەتەوە و وێنەیەكی دەست “ئێستا” كەتووە، دابەشكردنی موچە هەفتەیەک دەخایەنێت و ڕۆژی 24ی ئەم مانگە دەستپێدەكات و لە یەکی مانگی شوبات-دا کۆتایی پێدێت.\nچەند خشتەیەكی تریش بڵاوكراونەتەوە، بەڵام بە گوێرەی سەرچاوەكەی “ئێستا” ئەم خشتەیەی لای خوارەوە، خشتە دروستەكەیە:-\nعێراق دوو ڤاکسینی دیکەی کۆرۆنای پەسەند کرد\nڕێکخراوێكی ئەمریكی: سوپای تورکیا بە گوندنشینانی هەرێمی وتووە بگەڕێنەوە شوێنەکانتان دەکوژرێن\nڕێکخراوی (CPT)ی نێودەوڵەتی لەبارەی هێرشی سوپای تورکیا بۆسەر سنورەکانی هەرێم ڕاپۆرتێکی بڵاوکردەوە و ڕایگەیاند، “سوپای تورکیا بە دانیشتوانی…\nپێنجوێن.. ڕوداوێكی هاتوچۆ ژمارەیەك قوربانیی لێكەوتەوە\nبەهۆی ڕوداوێكی هاتوچۆوە لە جۆری پێكدادان لە پێنجوێن ژمارەیەك كەس گیانیان لەدەستدا و برینداربوون. لە ڕاگەیەندراوێكدا هاتوچۆی پێنجوێن…\nكەجەكە وەڵامی ڕاگەیەنراوەكەی ئەنجومەنی ئاسایشی هەرێم دەداتەوە\nکۆما جڤاکێن کوردستان وەڵامی ڕاگەیەنراوەكەی ئەنجومەنی ئاسایشی هەرێم دەداتەوە و دەڵێت، “پارتی دەستی بە شاڵاوێكی بەرفراوانی چەواشەكاری كردووە”.…


ANF | پارتی دیموکراتی کوردستان (پەدەکە) کار بۆ نوێکردنەوە جاشایەتی دەکات\nپارتی دیموکراتی کوردستان (پەدەکە) لە ڕێی چەند بەرپرسێکی خۆیەوە لە ناوچەی سۆران، برادۆست و شیلادزی کار بۆ دروستکردنەوەی جاشایەتی دەکات، بەڵام ئەمجارەیان جاشایەتییەکە بۆ تورکیایە.\nیه‌كشه‌ممه, 2 Aug 2020, 10:26\nچاودێرانی سیاسیی جیهانی و هەرێمی لەسەر ئەوە کۆکن کە دەوڵەتی تورکیای داگیرکەر کار بۆ بنیاتنانی دەوڵەتی عوسمانی نوێ دەکات، بۆ ئەمەش دەیەوێت بەشێکی زۆری ئەو خاکەی لە پێش ساڵی ١٩٢٣ لەسەردەمی دەوڵەتی عوسمانی بە دەستییەوە بوو داگیریان بکاتەوە.\nلەسەر حیسابی گەلانی ناوچەکە داگیرکاری دەکەن\nبێگومان باشووری کوردستان لە چوارچێوەی ویلایەتی موسڵ-دا تا ساڵی ١٩٢٣ لە ژێر داگیرکاریی عوسمانیەکاندا بوو، لە ئێستاشدا تورکیا کار بۆ ئەوە دەکات ئەو خاکانەی لە دەستیانداوە بێگەڕێننەوە و جارێکیتر ئیمپراتۆریی عوسمانی نوێ دابمەزرێننەوە و ئەوەش لەسەر حیسابی گەلانی ناوچەکە دەکات و دەست بەسەر سەرچاوەکانی وزەی ڕۆژهەڵاتی ناوەڕاستدا دەگرن و تاڵانی دەکەن.\nبێگومان داگیرکردنی باشوری کوردستان خەونی لە مێژینەی دەوڵەتی تورکیایە، لە کاتی دروستکردنی کۆماری نوێ بە دەستی تورکە لاوەکان (جۆن تورک) لە ساڵی ١٩٢٣ دا تا ئێستا دەستیان لێبەرنەداوە و بۆ ئەمەش کاری ستراتیژی بۆ دەکەن.\nکۆمپانیاکانی تورکیا کاری سیخوری دەکەن\nکارکردنی دەوڵەتی تورکیا لەسەر ئەو پرۆژەیە لە بواری کرداریدا دەگەڕێتەوە بۆ ساڵانی نەوەتەکان لە سەر ناوی هێزی ئاشتی پارێز بە دەیان بنکەو بارەگای لە ناو خاکی باشوری کوردستان دروستکرد، بازاڕی ئابووریی باشوری کوردستانیان بۆ خۆیان قۆرخکرد، حکومەتی هەرێمی کوردستانیش ڕێگەی پێدان هەزاران کۆمانیای تورکی بێن بۆ ناو خاکی باشوری کوردستان کە بەشێکی زۆریشان کاری سیخوری دەکەن، لەگەڵ ئەوەشدا ژمارەیەکی زۆری کەناڵی تەلەفزیۆنیان کردەوە، کە بەزمانی کورد کار بۆ ستراتیژی تورکیا دەکەن.\nحکومەتی هەرێمی کوردستان بە تایبەترێش بڵێین، پارتی دێموکراتی کوردستان (پەدەکە) نەک هەر ڕێگری لەو خەونەی تورکیا نەدەکرد، بەڵکو گریبەستی ٥٠ ساڵەی نەوتیشی لەگەڵ تورکیا بەست، هەموو ئەوانە وایکرد تورکیا دەست بەسەر ئیرادەی سیاسیی پارتی دیموکراتی کوردستاندا بگرێت، باشوری کوردستان وەک ویلایەتێکی تورکیا بەڕێوە بەرێت.\nلە ماوەی سێ ساڵی ڕابردوو تورکیا دەستی بە لەشکرکێشییەکی نوێکردووە لەسەر باشوری کوردستان و بە تایبەتی لە دەڤەری برادۆست و بادینان، دەیان بنکە و بارەگای نوێکردووەتەوە و ڕۆژانە خاکی باشوری کوردستان بۆ ردوومان دەکات، ئەوەش بە شێوازێک پەرەیسەندووە، کە لە ئێستادا ناوچە زۆر نزیکەکانی سەنتەری پارێزگاکان بۆردوومان دەکات. لە ماوەی ڕابردوودا ژمارەیەکی زۆری هاووڵاتیی مەدەنییان شەهید و بریندار کردووە، زەرەر و زێانێکی زۆریان بە هاووڵاتییانی مەدەنی و گوندنشینەکانی دەڤەری برادۆست، و حەفتانین و قەندیل داوە.\nپارتی دیموکراتی کوردستان (پەدەکە) ڕاستییەکان چەواشە دەکات\nهەمیشە لەکاتی هیرشەکاندا پارتی دیموکراتی کوردستان (پەدەکە) ڕاستییەکان لە گەل دەشارێتەوە، خەڵکی بەوە چەواشە دەکات کە تورکیا بە هۆی پەکەکە ئەو ناوچانە بۆردومان دەکات، بەڵام ڕاستی بۆ گەل ئاشکرا ناکات، کە تورکیا ئامانجی ستراتیژیی داگیرکردنی باشوری کوردستانی هەیە، پەدەکە هەر بەوە ڕاناوەستی کە پەکەکە تۆمەتبار بکات و ڕای گشتی چەواشە بکات، بگرە لە زۆر بواردا هاوکاریی تورکیا دەکات.\nبەپێی چەند سەرچاوەیەکی جیاجیا، لە ئێستادا پارتی دیموکراتی کوردستان (پەدەکە) لە ڕێی چەند کەسایەتییەکی بەرپرسی خۆی کار بۆ نوێکردنەوەی جاشایەتی و جاشایەتییەکی نوێ دەکات، بەڵام ئەمجارە ئەو جاشایەتییە بۆ حکومەتی عیراق نییە، بەڵکو ئەو جاشایەتییە بۆ دەوڵەتی تورکی داگیرکەرە. لەو چوارچێوەیەشدا (لە شیلادزی، عومەر ئۆرەی بەرپرسی لقی پارتی لە ئامیدی)، (لە ناوچەی برادۆست، شێخ حوسێن لۆلانی و شێخ عومرانی برازای)، (لە سۆران و چۆمان عەلی عەونی ئەندامی سەرکردایەتیی پارتی) کار بۆ کۆکردنەوەی هێزێکی بەکرێگیراوی جاش دەکەن بۆ تورکیا بۆ ئەوەی لە دژی پەکەکە بەکاریان بهێنن.\nئەو کارەی پارتی دیموکراتی کوردستان (پەدەکە) پێچوانەی خواستی گەلی باشوری کوردستانە، ئێمە هەموومان دەزانین لە ماوەی دوو ساڵی ڕابردوودا گەلی باشووری کوردستان گەلێک خۆپیشاندان و ناڕەزایەتییان لە دژی هێرش و لەشکرکێشییەکانی تورکیا رێکخست، بە تایبەتی گەنجانی شیلادزی بە چەکوش و بەرد چونە سەر تانک و تۆپەکانی تورکیا، خۆپێشاندانی فراوانیان کرد بۆ دەرکردنی سوپای تورکیا لە خاکی باشوری کوردستان و ناوچەکانیان، پارتی لە جیاتی ئەوەی کار بۆ داخوازییەکانی گەل بکات بە پێچوانەوە ژمارەیەکی زۆر لە خۆپێشاندەران و چالاکوانان دەستگیرکرد. هەندێکیان تا ئێستاش لە زیندانەکانی پارتیدان، لە هەنگاوەکانی ئێستاێشدا لە ڕێی ناوی ئەو بەرپرسانەی کە ئاماژەمان پێکرد، دەستی کردووە بە کۆکردنەوە و ناو نوسینی ئەندامەکانی خۆی بۆ جاشایەتیکی نوێ!!!\nپارتی بەم هەنگاوانەی نەک تەنیا کلتورێکی ناشیرنی ڕابردوو دێنێتەوە باشوری کوردستان، بەڵکو ژیانی هاوڵاتیان و سەرجەم دەستکەوتەکانی باشوری کوردستان دەخاتە مەترسییەوە کە بەخوێنی هەزاران شەهیدی قارەمانی گەلەکەمان بە دەست هاتوون، دەبێت هەرچی زووە کار بۆ ئەوە بکرێت پارتی دیموکراتی کوردستان (پەدەکە) لەو پرۆژەیە ڕابگیرێت جارێکی تر ڕیگا بۆ جاشایەتیی نوێ خۆش نەکرێت.\n"بیرتان چۆوە لە کاتی ڕیفراندۆم ئەردۆغان چی گوت؟"\nئەوەی مرۆڤ لێ تێناگات و سەری دەسوڕمێت ئەوەیە، کە بۆچی دەبێت پارتێکی کوردی وەک پەدەکە ئەوەندە ڕیگا خۆشکەری بکات بۆ داگیرکردنی باشوری کوردستان، گەلۆ پارتی وا دەزانێت ئەگەر باشوری کوردستان لە لایەن تورکیاوە داگیر بکرێت خۆیان دەمێننەوە و پارێزراو دەبن، پارتی بیری چووەتەوە، کە ئەردۆغان لە کاتی ڕێفراندۆم چی بە کاک مەسعود گوت"....." ؟.


سیروان شەهید سمایل وەرتی: خیانەت و نیشتمان فرۆشی وەک مەترسیەکی بەردەوام. – WTARIKURD\nسیروان شەهید سمایل وەرتی: خیانەت و نیشتمان فرۆشی وەک مەترسیەکی بەردەوام.\nمیژووى کورد تەنیا چەند لاپەڕەیەکى نەخشێندراونیە بەشۆڕش و خەبات و قوربانیدان لە پێناو ئازادى، بەڵکو پڕیەتى لە چەندان کارەساتی گەورەى خیانەت و پەلکێش کردنى دوژمنان، تیرۆر و خەنجەردان لە پشتى یەکتر. ڕوداوەکانى پشتى پەردە ڕووى ڕاستەقینەى ئەو حزب و بنەماڵەو سەرکردانە دەردەخەن کە پەیکەرى شۆڕشگێڕیان بۆخۆیان داتاشیوە! کاتێک شۆڕش بەبازومەچەک و خوێنى هەژاران و تێکۆشەرە پاکەکان بەردەوامى هەبوو، ئەو بنەماڵەو بەناو سەرکردانە هەرگیز لینکى پەیوەندیان لەگەڵ دوژمنان نەپچڕاندبوو، بەڕواڵەتى نمایشکارى پاڵەوان و سەرکردەى شۆڕش بون، بەڵام لە ژێرەوە دەست لەناودەستى دووژمن بازرگان و دۆستى ئەوان بون.\nڕووداوەکانى شەڕى ناوخۆ چەشنى مەنهۆڵێکى بۆگەنن کە بەترازانى سەرى مەنهۆڵەکە بۆنێکى پیس و ناخۆش ئەوناوە دەتەنێت. ڕەنگە بەدبەختى ئێمەى کورد تەنیا دابەش بوون و داگیرکەرانى خاک و نیشتمانەکەمان نەبێت، بەڵکو مێژوو پێمان دەڵێت: کە ناکۆکى و ململانێ ى ناوخۆ، خیانەت و خۆفرۆشى وەک کرمێک هەمیشە جەستەى ئەم نیشتمانەى داڕزاندوە. هەرکاتێک پرسی نەتەوەیمان گەشەى سەندبێت بەرەو گەیشتن بە ئامانجە باڵاکان ئیتر بەدروستبونى ناکۆکى و ململانێ لە نێوخۆماندا خەونەکان لەبارچوون، هەمیشەش دەستى بێگانە لەو ناکۆکیانەدا بونى هەبووە. بەدیاریکراوى میژووى شۆڕشی کوردى لە نیوەى دووەمى سەدەى بیستەم هێندەى شەڕکردن و دەستنانە قورگى یەکترى بوە لە نێوخۆماندا بەقەد ئەوە شۆڕش و بەرخودان نەبوە دژى داگیرکەران، لەو نێوەندەشدا بۆ شکاندن و لەناوبردنى یەکترى دەست درێژکراوە بۆ ڕاکێشانى دوژمنان و داگیرکەران.\n31 ئاب یەکێک لە نمونەو ڕوداوە هەرە قێزەوەنەکانى دواى ڕاپەڕینە! وەختێک بینەرى گرتە ڤیدیۆیی و بەڵگە ڕەشەکانى ئەوێ ڕۆژێ دەبین مرۆڤ شەرم دەکات، کە هێشتا هەمان ئەو حزب و بنەماڵە و کەسانە ڕووى قسەکردن و فرۆشتنەوەى خەبات و کوردایەتیان هەیە بەسەر خەڵکى ترەوە. کاتێک گوێمان لە وتەو دروشمەکانى ئەو سەرکردانە دەبێت کە دەمامکى نەتەوەییان پۆشیوە، موچرکى شەرم بەجەستەماندا دێت ئاخر هەمان ئەو کەسانەن بانگەشەى پرسی نەتەوەیی دەکەن و خۆیان کردووە بە ئاڵا هەڵگرى دەوڵەتى کوردستان.\nبەڵێ تا ئەم دەم و چاوە بێزراوانە بەردەوام بن لە دەسەڵات، خیانەت و نیشتمان فرۆشى هەمیشە ئەگەرێکى کراوەیە. وەختێک پارتى و سەرۆکەکەى باوەش بە دیکتاتۆرێکى خوێن مژدادەکەن و فەرمووى سوپایەکى داگیرکەردەکەن بۆسەر خاکى ئازادکراوى کوردستان کە دەستى سوربووە بە ڕشتنى خوێنى هەزاران هاوڵاتى بێتاوان، سوپایەک کە کیمیایی ڕشتبوە بەسەر ئەم نیشتمانەدا، سوپایەک نزیکەى دووسەد هەزار لەگەنج و پیرو ژن و مناڵى کوردى زیندەبەچاڵ کردبو، سوپایەک هەزاران دیهاتى جوانى کوردستانى وێران کردبو. وەختێکیش حزبێکى تر بۆ زیادکردنى نفوزى حزبی و لەپێناو ڕاستکردنەوەى بارى لارى حزبەکەى نیوەى خاکى کوردستان دەفرۆشێت. ئیتر دەگەینە ئەوەى بڵێین ئێمەى کورد لەسایەى ئەم جووت حزبە هەمیشە لەبەردەم دووبارە بونەوەى ڕوداوى ترین لە چەشنى 31 ئاب چونکە ئەمانە لەپێناو مانەوەى خۆیاندا هەموو شتێک دەکەن، ئەمەشیان نەشاردۆتەوەى هەم بەوتن و هەمیش بەکردار سەلماندوویانە. ئایە؟ میللەتێک دوای ئەو هەموو قوربانیە هێشتا پاڵەوانەکانى 31 ئاب و 16 ئۆکتۆبەر حوکمى بکەن ئیتر چۆن خیانەت ئەگەرێکى کراوە نابێت.\nسیروانی شەهید ئیسماعیل وەرتێیی\nLatest posts by سیروانی شەهید ئیسماعیل وەرتێیی (see all)\nسیروان شەهید سمایل وەرتی: خیانەت و نیشتمان فرۆشی وەک مەترسیەکی بەردەوام. - 2018-08-31\nسیروان شەهید سمایل وەرتى: گۆڕان لەبەردەم پیلانى دەسەڵاتدا.! - 2018-08-05\nعەلی مەحمود: كەی نەوەی نوێكان دەبنە شاسواری داهاتوو؟


ئەنجوومەنی ئاسایشی هەرێم: گروپێکی سەر بە پەکەکە بەنیازی کوشتنی دیبلۆتکارە بیانییەکان بوون دەستگیرکران - پرس میدیا\nHome سڵایدشۆو کوردستان گرنگ هەواڵ ئەنجوومەنی ئاسایشی هەرێم: گروپێکی سەر بە پەکەکە بەنیازی کوشتنی دیبلۆتکارە بیانییەکان بوون دەستگیرکران\nئەنجوومەنی ئاسایشی هەرێم: گروپێکی سەر بە پەکەکە بەنیازی کوشتنی دیبلۆتکارە بیانییەکان بوون دەستگیرکران\nپرس میدیا 10/26/2020 01:11:00 pm سڵایدشۆو, کوردستان, گرنگ, هەواڵ,\nئەنجوومەنی ئاسایشی هەرێمی کوردستان دەستگیرکردنی سێ گرووپی راگەیاند کە گروپێکیان سەر بە پەکەکەیە و پیلانی هێرشکردنەسەر کۆنسوڵخانەیەکی هەولێر و تیرۆرکردنی دیپلۆماتکارەکانی نێو کۆنسوڵخانەکانیان داڕشتبوو.\nراگەیێندراوێک لە ئەنجومەنی ئاسایشی هەرێمی کوردستان سەبارەت بە پووچەڵکردنەوەی چەند هێرشێکی تێکدەرانە لە هەرێمی کوردستان\nدوای لێکۆڵینەوە و بەداوداچوونی ورد، هێزەکانی پۆلیس و ئاسایشی هەرێم، چەندین کەسیان لە پەیوەند بەم پیلانەدا دەستگیر کردووە. لەڕێگەی پۆلیسی نێودەوڵەتيش( ئینتەرپۆل)ەوە داوای هەماهەنگیی وهاوکاریی، لە هاوکارە نێودەوڵەتییەکانمان دەکەین بۆ دەستگیرکردنی کەسانی دیکەی تێوەگلاو لەم پیلانەدا.\nلە کەیسی یەکەمدا 12 کەسی گومانلێکراو هەن کە پەیوەندییان بە پەکەکەوە هەیە. هەروەها چەندین کەسی دیکەش تێوەگلاون کە لە چەند وڵاتێک نیشتەجێن لە نێویشیاندا ئەوروپا، کە پیلانی هێرشکردنە سەر کۆنسوڵگەرییەک لە هەولێر و تیرۆرکردنی دیپلوماتکارانی ناو کونسوڵگەرییەکە و پەلاماردانی کۆمپانیا تایبەتەکانی ئەو وڵاتەیان لە هەرێم داڕشتبوو. ئەمە جیا لە هەوڵەکانیان بۆ پەلاماردان و هێرشکردنە سەر کۆمپانیا و براندە جیهانییەکان و وڵاتانی رۆژئاوا لە هەرێمی کوردستان. لە دوای چاودێریکردنی گرووپەکە لە لایەن هێزەکانی ئاسایشەوە بۆ زیاتر لە چوار مانگ، توانرا گیانی چەندین کەس بپارێزرێت و چەندین گومانلێکراويش دەستگیر بکرێن لە نێویاندا دوو هاووڵاتی سووری هەن. گومانلێکراوان بەپێی ماددەی 1 ی یاسای 21 ی ساڵی 2003 رووبەڕووی دادگا دەکرێنەوە.\nلە کەیسی دووەمدا، دوای زیاتر لە ساڵێک بەدواداچوون، تائێستا هەشت کەس دەستگیرکراون و هەموویان هاووڵاتی عێراقین. ئەم گرووپە هەوڵی تیرۆرکردنی پارێزگارێکی هەرێمی کوردستان و ئەنجامدانی چەندین کاری تووندووتیژییان لە هەرێم بە گشتی و پارێزگای دهۆک بەتایبەتی داوە. هەروەها پلانی هێرشکردنە سەر دامودەزگاکانی حکومەتی هەرێمی کوردستان و تێکدانی ئاسایشی هەرێمیان داڕشتبوو. بەم زووانە گومانلێکراوان، بەپێی ماددەی 1 ی یاسای 21 ی ساڵی 2003 رووبەڕووی دادگا دەکرێنەوە.\nگرووپی سێیەم، دوای بەدواداچوون و ئۆپەراسیۆنێکی بەرفراوانی دژەهەواڵگریی بۆ ماوەی زیاتر لە ساڵێک، هێزەکانی پۆلیس توانیان حەوت کەسی گومانلێکراو کە هەر هەموویان هاووڵاتی عێراقین، بە پێی ماددەی 1 ی یاسای 21 ی ساڵی 2003 و بە بڕیاری دادگا دەستگیر بکرێن.\nبەداوداچوونەکان بەردەوامن بۆ دەستگیرکردنی گومانلێکراوانی دیکە کە بەشێکن لە تۆڕێک کە چەند ساڵێکە دروستکراوە بۆ کۆکردنەوەی زانیاری هەواڵگری و سەربازيی لە بارەی دامودەزگاکانی حکومەتی هەرێمی کوردستان و بەرپرسەکانی. هەروەها پیلانی کوشتنی بەرپرسێکی باڵای هەواڵگری و دادوەرێکیان دابوو. گرووپەکە، زانیارییان لە گەڵ چەند لایەنێک لە نێویاندا پەکەکە، ئاڵوگۆڕ کردووە. ئێمە حکومەتە بیانی و دەزگە هەواڵگرییە پەیوەندیدارەکانمان لەم ئۆپەراسیۆنە و ئەو زانیارییانەی تائێستا بە دەستمان خستوون، ئاگادار کردۆته‌وه.\nئەم ئۆپەراسیۆنانە دەریدەخات کە هەڕەشەیەکی بەردەوام لە سەر ئاشتی و سەقامگیریی هەرێمی کوردستان هەیە، بەڵام هێزەکانی ئاسایش، چالاکانە ئەرکەکانیان رادەپەڕێنن و بە هیچ شێوەیەک رێگە نادەن، رەوشی ئارام و ئاسایشی هەرێمی کوردستان تێکبدرێت.\nBy پرس میدیا at 10/26/2020 01:11:00 pm


❤❤یـــانەی کوردژیـن/Kurd Zhin❤❤/ / پڕۆپۆزەڵ چیە؟\n» پڕۆپۆزەڵ چیە؟\n#1 2011-04-23 11:15:43\nرۆپۆزەڵ بریتییە لەو دۆكیومێنتەی یا ئەو چەند لاپەڕە نووسراوەی كە ( بیرۆكەو سكێچ و پلانی ) جێبەجێكردنی پرۆژەیەك یا كۆرسێكی ڕاهێنانمان بە شێوازێكی ڕوون و بە وردی بۆ پێناسە دەكات، وێنەی ڕەهەندەكانی بیرۆكەكەو كێشەیەكی پەیوەندیدار بە بیرۆكەكەوە بۆ دەكێشێت.\nهەروەها بریتییە لەو ئامرازەی كە بەكاری دەهێنین بۆ قایل پێكردنی ڕێكخراوێكی دۆنەر یا ڕێكخراوێكی هاوبەش تا بڕێك پارەمان بۆ تەرخان بكات وەك سەرچاوەیەكی گرنگ بیخەینە گەڕ بۆ جێبەجێكردنی چالاكییەكانی پرۆژەكەمان كە دەرئەنجامە چاوەڕوانكراوەكانی دەبێتە هۆی چارەسەركردنێكی ڕێژەیی بۆ كێشە دەستنیشانكراوەكەی كە لە نێو كۆمەڵگادا كاریگەری نێگەتیڤی جێهێشتووە، لەهەمانكاتیشدا دەبێتە هۆی ڕوودانی گۆڕانكارییەكی كۆمەڵایەتی خوازراو- لە بارێكی خراپەوە بۆ بارێكی باشتر.\nپرۆپۆزەڵ ئەو پاساوانەی تێدا ڕوون دەكرێتەوە كە پاڵ بە ڕێكخراوێكەوە دەنێت تا پرۆژەیەك جێبەجێ بكات بۆ گروپێك یا چەند گروپێكی مەبەست وە لە شوێن و كاتی دیاریكراودا. لە هەمان كاتدا ئەو پاساو و بەڵگانەش دەخاتە بەردەم لایەنی پەیوەندیدار بۆ هاوكاری و هەماهەنگی كردن و فۆرمەلەكردنی بنەماكانی پەیوەندی دروستكردن و دامەزراندنی زۆرترین متمانەی هاوبەش لە نێوان هەردوو لادا.\nبۆ ئەوەی پرۆپۆزەڵەكەت ببێتە جێی سەرنجی ڕێكخراوی هاوبەش یا هەر دامەزراوەیەكی دۆنەر و ڕەزامەندی لەسەر وەربگریت پێویستە ناوەڕۆك و بیرۆكەی پرۆپۆزەڵەكە لەگەڵ ئامانجی ستراتیژی و پانتایی كاری ڕێكخراوەكەی خۆت و ڕێكخراوی دۆنەر وێك بێتەوەو لەهەمان كاتیشدا زۆر واقیعی و لۆژیكی و كۆك و تۆكمە بێت.\nشیكردنەوەی بارودۆخی ڕێكخراوەكەت:\nپێش ئەوەی بڕیار لەسەر ئەنجامدانی هەر پرۆژەیەك بدەیت، پێویستە بارودۆخی خۆت شیتەڵ بكەیت و بیناسیت كە ئەویش لە ڕێگای (SWOT) ەوە دەبێت:\n(Strength) خاڵی بەهێزی ڕێكخراوەكەت.\n(Weakness) خاڵی لاوازی ڕێكخراوەكەت.\n(Opportunities) دەرفەتەكانی بەردەم ڕێكخراوەكەت.\n(threats) مەترسیەكانی بەردەم ڕێكخراوەكەت.\n2- كورتەیەك لەسەر پرۆژەكە (Project summary):\n- ناوی پرۆژەكە (Project Title): بەهێزكردنی توانای مامۆستای قوتابخانە سەرەتاییەكان.\n- ناوی ڕێكخراوەكە (Organization): كۆمەڵەی خەڵك بۆ گەشەپێدان (PDA).\n- بەڕێوەبەری پرۆژەكە (Project manager): سەرهەنگ ئومێد قادر.\n- (كات/ماوە)ی پرۆژەكە (Duration): شەش مانگ.\n- شوێن (Location): هەولێر.\n- گروپی مەبەست (Targeted Group): مەرجە هەموو پرۆژەیەك گروپی مەبەستی تێدا بێت چونكە پرۆژە لە فەراغدا ئەنجام نادرێت.\n← سوودمەندانی ڕاستەوخۆ (Direct beneficiaries) :\nژمارە (Number): (30) مامۆستا لە (30) قوتابخانەی سەرەتایی جۆراوجۆر لە هەولێر.\nڕەگەز (Gender): نێر و مێ.\nتەمەن (Age): لە ماوەی تەمەنی نێوان (22-45) ساڵ.\nپێوەری هەڵبژاردن (Criteria of selection): مامۆستا تازە دامەزراوەكان، موستەجیب بن و ئیعتیماد بكرێتە سەریان.\n← سوودمەندانی ناڕاستەوخۆ (Indirect beneficiaries): ( ئەو قوتابیانەی كە لە قوتابخانە سەرەتاییەكانی هەولێردا دەخوێنن ).\n- تێكڕای بودجەی پرۆژەكە: (50000$).\n3- سیاقی پرۆژەكە (Context):\n← خەلفیەت (background):\nدوای ئەوەی كە هەستاین بە كرداری (هەڵسەنگاندنی پێداویستییەكان – Need Assessment) یاخود كرداری (شیكردنەوەی كێشەكان – Problem Analysis) و دەرئەنجامەكانی ئەو پرۆسێسەشمان لەبەردەستدایە، ئەوا لەم بەشەی پرۆپۆزەڵدا قسە لەسەر ئەو زانیارییە بەدەستهاتووانە دەكەین كە پەیوەندیدارن بە كێشە دەستنیشان كراوەكەوە. لەم بەشەدا پێویستە جەخت لەسەر ئەم خاڵانەی لای خوارەوە بكرێت و نوسینەكەشمان لە (لاپەڕەیەك كەمتر نەبێت):\nكورتە باسێكی مێژوویی دەربارەی ڕێكخراوەكەت و ئەو ئەزموونەی كە هەیەتی لەبواری چارەسەركردنی هەمان كێشە گەر پێشتر كاری لەسەر كردبێت.\nڕەوشی ئێستای گرووپی مەبەست (شیكردنەوەی بەشداری) لە پەیوەندی بە كێشەكەوە و پێشكەشكردنی زانیاری پێویست لەسەر گرووپی مەبەست. واتە ئایا ئەم گروپە چەند زەرەرمەند بوونە و پەیوەندیان بە كێشەكەوە هەیە، وە دوای ڕاهێنان چۆن بەرەنگاری ئەم كێشەیە دەبنەوە و چۆن چارەسەری دەكەیت.\nئەو هۆكارانەی بوونەتە هۆی دەركەوتنی ئەو ڕەوشە لە ڕووی (سیاسی-كۆمەڵایەتی-ئابووری) یەوە.\nپێویستە زانیاریەكان نوێ بن، زۆر گشتگیر نەبن، جێی متمانەو باوەڕ پێكراو بن.\nزانیاریەكان پەیوەندیدار بن بە بابەتەكەوە.\nلە داڕشتن و ڕێكخستن و شیكردنەوەی زانیارییەكان هەوڵ بدە وێنەیەكی گەشبین پێشكەش بكەیت.\nخۆ بپارێزە لە بەكارهێنانی دەستەواژەی بارگاو بە سۆزداری (سۆزداری مەبە و واقیعیانە بە) و هەرگیز زیادەڕۆیی مەكە لە دەربڕین.\nهەوڵ بدە سەرنجی خوێنەر یا دۆنەر ڕابكێشیت.\n← قسەكردن لەسەر كێشەكە (Problem Statement):\nپاشان دێینە سەر بڕگەیەكی دی كە پێی دەگووترێت (Problem Statement) هەر لە سێكشنی (Context) و كە تیایدا وەسفی ئەو ڕەوشە یا ئەو دۆخە یا ئەو كێشەیە دەكەین كە كاریگەری لەسەر گروپی مەبەست داناوە لە ناوچەیەكی جوگرافی دیاریكراو (ژینگەی پرۆژەكە). قسەكردن و تاوتوێكردنی كێشەكە بە شێوەیەكی ئاشكرا هەنگاوێكی گرنگە لە كاتی ئامادەكردنی پرۆپۆزەڵدا. لەم بڕگەیەدا جەخت لەسەر ئەم خاڵانەی خوارەوە دەكرێت و نوسینەكەشمان لە (لاپەڕەیەك كەمتر بێت):\nباسكردنی كێشەكە بە پیشاندانی ڕاستیەكان، بەڵگەكان و ژمارەكان (ڕێژەكان) كە ئەویش لە ڕێگەی شوێنی پەیوەندیدارەوە.\nبۆ پاڵپشتیكردنی ڕاستی قسەكانت سوود لە دەرهاویشتەی ڕووپێوی و ئامار و ڕاپرسی وەربگرە كە پێشتر ئەنجامتداوە.\nڕوونكردنەوەی زانیارییەكان لەسەر شوێن و ژینگە و گرووپی مەبەستی پرۆژەكە.\nدڵنیابە لەوەی ئەو زانیارییانەی كە كۆت كردوونەتەوە باش بە دۆكیومێنت كراون و جێی متمانەن.\nقسە لەسەر (هۆكار – كاریگەری – دەرئەنجامی) كێشەكە بكە لەسەر گرووپی مەبەست و ژینگە كۆمەڵایوتییەكە.\nزانیارییەكان نوێ بن، ئاشكرا بن و پەیوەندیدار بن بە كێشەكە (شیكردنەوەی كێشەكە).\n← پاساو (Justification): ئەم بڕگەیە، كە پێی دەگووترێت (پاساو)، لەم سێكشنی (Context)ەدا تایبەتمەندی و گرنگی خۆی هەیە و پێویستە باش لێی تێبگەین تا باش بەرجەستەی بكەین لە نێو پرۆپۆزەڵەكەماندا. پێویستە (Justification) وەك ئامرازێكی قایلكەر بەكاربهێنین تا ڕەزامەندی دۆنەر وەربگرین بۆ پێدانی ئەو بڕە پارەیەی كە داوامان كردووە. پاساو پێویستە ئەم زانیارییانەی لای خوارەوە لەخۆ بگرێت (لە لاپەڕەیەك كەمتر نەبێت):\nجارێكی كە قسەكردن لەسەر كێشە و باشتر پێناسەكردنی.\nبۆ پێشینەییمان (Priority) داوە بەم كێشەیە؟\nئەم گرفتە بۆ گرنگە بۆ ڕێكخراوەكەمان تا لەم كاتەدا كاری لەسەر بكات؟ چۆن دەیگۆڕی بۆ ئامانج؟\nڕوونكردنەوەی سیاسەتی گەشەپێدانی (Development Policy) ڕێكخراوەكەمان و پەیوەستبوونی بە كێشە دەست نیشانكراوەكە و ئەو بەهایانەی كە لە ئاكامی ئەم پرۆژەیەوە دێنە بەرهەم.\nئەو دۆخە چاوەڕوانكراوەی كە دوای تەواوبوونی پرۆژەكە دەڕەخسێ لە پەیوەند بە گرووپی مەبەستەوە، واتە قسەكردن لەسەر داهاتووی پرۆژەكە.\nئاستی بەشداری خەڵكانی جێ مەبەست و شپتیوانییان و كاریگەری پرۆژەكە لەسەریان.\nجۆری سوودمەندانی ڕاستەوخۆ (ژنان، گەنجان، منداڵان ...هتد).\nگەر پێشتر كاری لەم جۆرەت كردووە و ئەو دەسكەوتانە چین لەو بورەدا و ئەو وانە نوێیانە كە فێری بوون.\nباسی توانایی و پسپۆڕی و ئەزموونی ڕێكخراوەكەت بكە و پەیام و ئامانجی ڕێكخراوەكەت ببەستەوە بەو دەستكەوت و دەرئەنجامانەی كۆتایی پرۆژەكەت.\nهەوڵدان بۆ قایل پێكردنی ڕێكخراوی دۆنەر و دەربڕینی ئومێد و گەشبینی بەوەی كە پرۆژەكە بە سەركەوتوویی گۆتایی پێدێت.\nئایا كاریگەری و دەرئەنجامە چاوەڕوان كراوەكان دەبنە پاساوێكی بەهێز بۆ وەرگرتنی بڕی پارەی داواكراو؟ واتە ئایا كاریگەری و ئامانج و گۆڕانكاری و چارەسەرەكان ئەوە ئەهێنێت كە دۆنەر پارەی بۆ تەرخان بكات؟\n4- وەسفی پرۆژەكە (Project Description): - ئامانجەكان و پێوەرەكان (Objectives and Indicators):\n- ئامانجی درێژ خایەن (Long – term objective):\nبریتییە لەو ئامانجە ستراتیجییەی كە لە ئەنجامی بە دەستهێنانی ئامانجی هەنووكەییەوە (ئامانجی كورت خایەن) دێتە دی، واتە ئامانجە تایبەتییەكان بەشداری دەكەن لە بەدەستهێنانی ئامانجی گشتیدا، دیارە ئەمەش لەدوای تەواوبوونی كاتی دیاریكراوی پرۆژەكە، واتە ئامانجی درێژخاەیەن لەژێر كۆنترۆڵی بەڕێوەبەرایەتی پرۆژەكەدا نییە. ئەكرێ بووترێ كە ئامانجی درێژخایەن بەڵگەو پاساوی جێبەجێكردنی پرۆژەكەیەو بە چارەسەری داهاتووی كێشە دەستنیشان كراوەكە دەژمێردرێ. پێویستە لە هەڵبژاردنی گرووپی مەبەست (سوودمەندانی ڕاستەوخۆ)، ئامانجی درێژخایەن لەبەرچاو بگیرێ و خوێندنەوەی تایبەتی بۆ ئەو مەبەستە بكرێت. بێگومان پەیوەندییەكی نزیك هەیە لە نێوان ئامانجی كورت خایەن و ئامانجی درێژ خایەن چونكە بەدەستهێنانی ئەم دوو ئامانجە گەشبینی بە جێبەجێكاری پرۆژەكە دەبەخشێت بەوەی كە سەركەوتن بەدەست بهێنێت.\n2- ئامانجی كورت خایەن (هەنووكەیی) (Specific Purpose)(Short– term objective): ئامانجی هەنووكەیی بریتییە لەو مەبەست و هۆیە سەرەكییەی كە ئێمە پرۆژەكەی لە پێناودا جێبەجێ دەكەین، هەروەها بریتییە لەو كاریگەرییە ئەرێنییە و ئەنجامە ویستراوە و گۆڕانكارییە پێویستەی كە چاوەڕوان دەكرێت بە سەركەوتوویی پرۆژەكە بە دەستی بهێنێت، ئەمەش لە میانەی ئەو (كات)ە دیاریكراوەی كە بۆ پرۆژەكە تەرخان دەكرێت و لە (شوێنێك)ی دیاریكراودا. لە بەدەستهێنانی ئامانجە هەنووكەییەكاندا، گروپی مەبەست سوودمەندی ڕاستەوخۆن و سەركەوتنی پرۆژەكە لە بەدەستهێنانی ئەو ئامانجانەدا خۆی دەبینێتەوە. بۆیە پێویستە ئامانجی كورت خایەن زۆر بە دیقەت و سەرنجەوە پێناسەی بۆ بكرێت و دابڕێژرێت.\nبە پرۆژەیەك دەوترێ سەركەوتوو كە ئامانجە كورت خایەنەكانی بەشداری بكەن لە بەدەستهێنانی (ئامانجی درێژ خایەن – ئامانجی ستراتیجی) لە دوای تەواو بوونی پرۆژەكە، ئەمەش واتا بەردەوامیدان بە ئامانجی درێژ خایەن. هەروەها پێویستە مەودای ئامانجە كورت خایەنەكان كورت بكرێنەوەو لە داڕشتن و تۆماركردنیاندا زیادەڕۆیی پێوە دیارنەبێت و ئاڵۆز و نادیار نەبن. ئامانجێكت پێ نایەتەدی، بەڵێنی بە دەستهێنانی مەدە، واتە خۆت هەڵسەنگێنە تا ڕاستگۆ بیت لە داڕشتنی پرۆپۆزەڵەكەت و جێی متمانە بیت لای ڕێكخراوی دۆنەر. دەكرێت لە جێبەجێكردنی پرۆژەیەكدا زیاد لە یەك ئامانجی هەنووكەیی بەدەست بهێنین بەڵام باشتر وایە لە (3) ئامانج زیاتر نەبێت.\nهەندێك ئامانج هەیە پێیان دەگووترێت: (Visible) یا (Tangible) واتە بە چاو دەیبینین وەك درووستكردنی قوتابخانەیەك، بەڵام هەندێكی دی لە چۆنیەتی گۆڕانكاری لە ڕەفتار و هەڵسوكەوت یا چۆنێتی ڕاپەڕاندنی ئەركێك یا لە ڕێژەدا دەردەكەوێت.\nئامانجە هەنووكەییەكان پێویستە (SMART) بن واتە:\nدیاریكراو بێت (Specific).\nقابلییەتی پێوانەكردنی هەبێت (Measurable).\nگونجاو بێت (Appropriate).\nواقعی بێت (Realistic).\nكاتەكەی دیاریكراو بێت (Time-bounded).\nوە لە كاتی نووسینی ئامانجە هەنووكەییەكان زۆرتر ئەم فرمانانە بەكاردەهێنین:\n( زیادكردن، بەرزكردنەوە، داگرتن، باشتركردن، كەمتركردنەوە، بەهێزكردن، دروستكردن، بنەبڕكردن، ....هتد).\n- Impact Indicators:\nئیندیكەیتەرەكان یارمەتیمان دەدات بۆ ئەوەی بزانین تا چ ئەندازەیەك ئامانجەكان بە دەست هاتوون، واتە بەكاردێن بۆ زانینی ئاستی ستاندەردی گەیشتن بە دەرئەنجامەكان و ئامانی هەنووكەیی و ئامانجی درێژ خایەن لە كاتە جیاوازەكاندا. ئیندیكەیتەرەكان بنەمایەك دروست دەكەن بۆ پرۆسەی چاودێری و هەڵسەنگاندن، واتە ئێمە لە ڕێگای چاودێری و كۆكردنەوەی زانیاری و هەڵسەنگاندنەوە ئەو ئیندیكەیتەرانە دەناسین و بە دەستی دێنین. بێگومان بۆ ئەوەی دڵنیا بین لەوەی كە ئامانجەكان بەدەست هاتوون پێویستمان بە ئیندیكەیتەر هەیە، لە هەمان كاتدا پێویستمان بە پێوەر هەیە بۆ پێوانەكردنی ئەو ئیندیكەیتەرانە. ئیندیكەیتەرەكانیش دەكرێ بڵێین سێ جۆرن بەم شێوەیەی لای خوارەوە:\n+ ئیندیكەیتەری چەندایەتی (Quantitative).\n+ ئیندیكەیتەری چۆنایەتی (Qualitative).\n+ ئیندیكەیتەری ڕەفتاری (behavioral).\nئەو پێوانانەی كە لە ئەنجامی پێوانەكردنی ئیندیكەیتەرەكانەوە بە دەردەكەون پێویستە ئەوەندە نموونەیی و دروست بن تا دڵنیامان بكات لەوەی كە ئیندیكەیتەرەكان تا ڕادەیەكی باش بابەتیانە و ڕاستەقینەن. كاتێك بڕیار دەدەین كە ئیندیكەیتەرێك پاش پێوانەكردنی بابەتیانەیە و ڕاستەقینەیە كە هەمان پرۆسەی پێوانەكردن بۆ ئەو ئیندیكەیتەرە لەلایەن چەند كەسێكی سەربەخۆوە و هەریەكە و بەجیا لەویتر ئەنجامی بدات و هەمان پێوانەمان لێوە دەست بكەوێت .\n- پێویستە ئیندیكەیتەرەكان ئەمانەی خوارەوە دیاری بكات:\nگرووپی مەبەست (بۆ كێ).\nچەندایەتی (چەندێك بە ژمارە).\nچۆنایەتی (تا چەند باش).\nكات (تا كەی).\nشوێن (لە كوێ).\nئامانجی پرۆژەیەك: خۆسوتاندنی ژنان كەم بۆتەوە.\nئیندیكەیتەر: كەم بوونەوەی دیاردەی خۆسوتاندن.\nگرۆی مەبەست: (20) بەشداربوو (نێرو مێ) لە هەڵسوڕاوانی بواری ژنان لە خولێكی پێگەیاندنی ڕاهێنەردا تا كار لەسەر دیاردەی خۆ سوتاندنی ژناندا بكەن.\nچەندایەتی: ڕێژەی خۆسوتاندن (20%) كەم بۆتەوە.\nچۆنایەتی: بە گەڕخستنی هەموو لایەنە پەیوەندیدارەكان بۆ كاركردن لەسەر ئەو كێشەیە.\nكات: لە نێوان ئایاری (2010) تا ئایاری (2011).\nشوێن: كوردستان / هەولێر.\n5- پلانی جێبەجێكردنی پرۆژەكە (Implementation Plan of the Project Activities) (Process): ئەم قۆناغە (هەنگاوێكە بۆ قۆناغی جێبەجێكردن ) لەم سێكشنەدا قسە لەسەر ئەو پلانە دەكەین یا ئەو پلانی كارە دادەڕێژین كە تیایدا كۆمەڵێك چالاكی و فرمان و كردە (Action) بەرجەستە دەبێت كە هەموویان هەنگاو دوای هەنگاو ئاڕاستەمان دەكەن بۆ گەیشتن بە ئامانجەكان و دەرئەنجامە چاوەڕوانكراوەكان. لەم قۆناغەدا گرنگە ستراتیژو ئاڕاستەو ستراكچەرو ئامانجەكانی پرۆژەكەمان لە بەرچاو بێت، كەواتە ئامانجەكانن كە جۆرو سروشت و بنەمای چالاكییەكانمان بۆ دیزاین و وێنا دەكەن.\nلەم قۆناغەدا پێویستە وەڵامی ئەم پرسیارانە بدرێتەوە:\nتۆ چ كردەیەك دەكەیت؟ ئایا ئامادەكاریت بۆ كردوون؟\nئەو كردانە لە كوێ ئەنجام دەدەیت؟\nچۆن ئەو كردانە جێبەجێدەكەیت؟\nكێ بەشداری پێدەكەیت؟ واتە سوودمەندە ڕاستەوخۆكان كێن و ژمارەیان چەندە؟\nئەو سەرچاوە (كات، ستاف، دراو، كەرەستەو كەلوپەل) پێویستانە چین بۆ جێبەجێكردنی چالاكییەكان؟\nكەی چالاكییە هەمەچەشنەكان دەستپێدەكەن و دەرهاویشتە هەمەجۆرەكان دەردەكەون؟\nئامانجی هەر چالاكییەك چین؟\nئەو میتۆدانە چین بەكاریان دەهێنیت؟\nكێ ئەو كردانە سەرپەرشتی دەكات، چاودێری دەكات؟\nچۆن چاودێری دەكرێن و بواری چاودێریكردن كوێ دەگرێتەوە؟\nچۆن هەڵسەنگاندن بۆ چالاكییەكان دەكەیت؟\nئایا شیكردنەوەت بۆ فاكتەرەكان كردووە لە كاتی دەركەوتنیدا پێت كۆنترۆڵ دەكرێت؟ مەبەست لەو فاكتەرە دەرەكیانەن كە كاریگەریان هەیە لەسەر پرۆژەكەمان لە هەر قۆناغێكدا (سودبەخشەكان و زیانبەخشەكان).\nدوای بەگەڕخستنی ئینپوتەكان (سەرچاوەكان) لە میانەی چالاكییە جۆراوجۆرەكاندا، دەرهاویشتەكانی ئەو چالاكییانە پێیان دەگووترێت (دەرئەنجامەكان – Results) یاخود دەرهاویشتەكان (Outputs) و لەم بڕگەیەدا هەموویان بە شێوەیەكی دروست تۆمار دەكەین. بۆ بەدەستهێنانی یەك (دەرهاویشتە) چەند چالاكییەك ئەنجام دەدەین. واتە دەرهاویشتەكان بنەما دروست دەكەن بۆ چۆنیەتی و چییەتی و جۆرێتی چللاكییەكان. گەشەپێدانی پرۆژە لەسەر ئینپوتی سەرچاوەكان (Input of resources) و جێبەجێكردنی چالاكییەكان دادەمەزرێ كە پاشان دەبنە هۆی دەركەوتنی (دەرهاویشتەكان-Outputs)، دەرهاویشتەكانیش دەبنە هۆی بەدەستهێنانی ئامانجە ویستراوەكانی پشت جێبەجێكردنی پرۆژەكە. ئینپوتەكان و چالاكیەكان و ئاوت پوتەكان بریتین لە ڕەگەزەكانی هەر پرۆژەیەك، هەبوونی ئەم ڕەگەزانەش بە تەنها پێوەر نین بۆ سەركەوتن و سەرنەكەوتنی پرۆژەكە بەڵكو بەبێ داڕشتنی پلانێكی سیستماتیكی و دیزاین كردنێكی گونجاو مەحاڵە سەركەوتن لە پرۆژەدا مسۆگەر بكرێت.\nگەشەپێدانی پرۆژە وەك زنجیرەیەك ڕووداوی بەیەكەوە بەستراوی ئاوێتە بەیەك دێتە پێش چاو، ڕەگەزە سەرەكییەكانی پرۆژە وەك زنجیرەیەكی تێك هەڵكێش بەیەكەوە هەنگاو بە هەنگاو، قۆناغ بە قۆناغ دەچێتە پێشەوە تا ئەو شوێنەی كە لە ژێر كۆنترۆڵی كارگێڕی پرۆژەكەدا نامێنێ. دەكرێت لێرەدا دەستەواژەی گریمان بەكاربهێنین بە سوود وەرگرتن لەم وینەیەی خوارەوە (پەیكەری پرۆژە) و بەم شێوەیەی لای خاورەوە:\nئەگەر ئینپوتی سەرچاوەكان هەبێت (ستاف، دارایی، خەڵك، شارەزایی، كات) ئەوا چالاكییەكان دەكەونە گەرو ئەنجام دەدرێن.\nگەر چالاكییەكانیش دەست پێكرا ئەوا ئاوت پوتەكان (دەرئەنجامە چاوەڕوانكراوەكان) بە دەست دێن.\nگەر ئاوت پوتەكان بە دەست هاتن ئەوا (ئامانجە كورت خایەنەكان بە دەست دێن).\nگەر ئامانجە كورت خایەنەكانیش بە دەست هاتن ئەوا (ئامانجە درێژ خایەنەكانیش بە دەست دێن) واتە پرۆژەكە بەردەوامی خۆی وەردەگرێت.\n6- چاودێریكردنی پرۆژەكە (Monitoring Plan).\n7- هەڵسەنگاندنی پرۆژەكە (Evaluation Process).\nئامادەکردنی سورێن تایبەت بەکوردژین\n#2 2011-04-23 13:51:06\nRe: پڕۆپۆزەڵ چیە؟\nبه‌ڕێز کاکه سورێن گیان\nده‌سته‌کانت خۆش بێت ئازیزه‌که‌م\nبه‌ڕاستی بابه‌تێکی زۆر به سوده\nزانیاریه‌کی باشت به‌خشی پێمان\nمن پێم وایه زوربه‌مان له مانای وشه‌که و زانیاریه‌کی که‌م نه‌بێت هیچی ئه‌وتۆ نازانین له باره‌یه‌وه.\nبه‌وپه‌ڕی ده‌ستخۆشیه‌وه زۆر به وردی و کارامه‌یی ڕونتکردوه‌ته‌وه\nهیوادارم بێ به‌شمان نه‌که‌یت له زانیاریه به سوده‌کانت\nبه‌ڕێزه‌که‌م دوباره ده‌سته‌کانت خۆش بێت سه‌رکه‌وتو بیت.\n#3 2011-04-24 20:01:25\nزۆر سوپاس باپێرەگیان بۆ پەیامەکەت خۆشحاڵبوم بە دەستخۆشیەکەت هیوادارم توانیبێتم بابەتێک بەسود بڵاو بکەمەوە و بۆشاێەکی مەحریفەی کوردیم پڕکردبێتەوە


كەركوك، لە گەڕەكی ئازادی ژنێك بە دەستڕێژی گوللـە كوژرا – تۆڕی میدیایی خەڵک\n2020/09/24 - 5:40 PM\nسەرچاوەیەمی ئەمنی لە پارێزگەی كەركوك، ئاماژە بە كوژرانی ژنێك دەكات بە دەستدڕێژی گوللـە.\nدوانیوەڕری ئەمڕۆ سەرچاوەیەكی ئەمنی لە پارێزگەی كەركوك ڕایگەیاند”كەسێك لە نزیك بنكەی پۆلیسی ئازادی لە كەركوك، بە دەستدڕێژی گوللـە ژنێكی كوشت”.\nبە وتەی سەرچاوەكە كەنەیویستووە ناوی خۆی ئاشكرا بكات”بكوژەكە بەرەو شوێنێكی نادیار هەڵاتووە”.\nلەم ماوەیەی دواییدا بەشێوەیەكی بەرچاو ئەو جۆرە ڕووداوانە لە پارێزگەی كەركوك و پارێزگەكانی تری هەرێم و عیراق ڕوودەدەن، هۆكاری سەرەكیشیان بۆ زاڵبوونی بیركردنەوە چەوتەكانی باوكسالاری و شەرەفپارێزی دەگەڕێتەوە.\nرووداوى كوشتنعيراقكەركوكهەرێمی كوردستان


رەهەندەكانی مردن تۆڕێك لە چەمك و تێكست بەناو فەلسەفەو مێژوودا\nرەهەندەكانی مردن دوایین كتێبی نووسەر (سمكۆ محمد)ە كە لە دووتوێی كتێبێكی (175) لاپەرەیی قەبارە مامناوەنددا نووسیویەتی و دەزگای رۆسا بۆ چاپەمەنی لە بەڕێوەبەرایەتی گشتی كتێبخانەكان ژمارەی (550)ـی 2016ـی سپاردنی پێدراوەو لە بەرگێكی سادەدا كەوتۆتە كتێبخانەكان.\nمردن بەگشتی و لە سادەدترین پێناسە دانانی خاڵی كۆتاییە لەسەر هەستكردن بە دەورو بەرو كردنەوەی دەرگایەكی پەنهان و نەزانراوی دوای هەموو ساتەكانی ژیانە، كە بە هۆیەوە مرۆڤ و بوونەوەرەكانی تر لە رووی هەستی و چالاكیەوە پەكیان دەكەوێت و كۆتاییان پێدێت.\nمرۆڤ هەر لە كۆنەوە دركی بە مردن كردووەو مێژوویەكی ئەوتۆ نییە باسی كۆنترین چەمكی مردنی تێدا هەبێت، چونكە لەگەڵ سەرهەڵدانی مرۆییەوە ئەم چەمكە لەلای مرۆڤ بۆتە مەراق و تا ئیمرۆ بە شێوەی جیاجیا كاری لەسەر دەكرێت.\nمرۆڤ لە كاتی گواستنەوەی لە ئەفسانەوە بەرەو میتۆلۆجیا شێوەو كلۆجی مردنیشی گۆڕیوەو لە هەندێك بیروباوەری كۆندا مرۆڤ لە دوای مردنەوە دەگوازرێتەوە بۆ جیهانەكانی ئەو دیوی دەریاو ئیتر توانای گەڕانەوەی نابێت، لە بیرو باوەرە ئاینیەكاندا مرۆڤ دوای مردن زیندوو دەبێتەوەو بەپێی كارەكانی پاداشت دەكرێت یان سزا دەدرێت.\nلە ئەفسانە كۆنەكاندا گلگامش بەدوای ئاوی زیندەگیدا دەڕاوەو نایدۆزیوەتەوە، گوایا بە هەموو نیازێكەوە مەبەستی ئەوە بووە خۆی و ئەنكیدۆی هاورێی بیخۆنەوەو ئیتر هەتا هەتایە هەر بە نەمری بمێننەوە!! لە ئەفسانەی خدری زیندەدا ئەو كاراكتەرە مێژووییەی كە زۆربەی ئایینەكان باسیان كردووە گوایا حەزرەتی خدر ئاوی زیندەگی لە دۆڵێك لە پاڵ چیای تووڕی پیرۆز دۆزیوەتەوەو خواردوویەتی و هەتا هەتایە بە زیندوویی دەمێنێتەوە، لە داستانە میللیەكاندا هاوبار خدریزیندە دڵۆپێك ئاوی زیندەگی داوەتە چۆلەكەو ئیتر چۆلەكە قەد نامرێت بۆیە تا دێن روو لە زۆربوون دەكەن، كەچی پێشكەوتنی پیشەسازی چۆلەكەی گەیاندۆتە ریزی بوونەوەرە هەڕەشە لەسەرەكان بۆلەناوچوون و بەپێی ئامارێكی 2010ی ژینگەپارێزی جیهانی چۆلەكە بە رێژەی (90%) لە هەموو جیهاندا كەمی كردووە.\nلە رووی سایكۆلۆجییەوە مردن پەیوەستە بە غەریزەی ساناتۆس كە لە بنەڕەتەوە خواوەندێكی گریكییەو لە بەرانبەردا خواوەندی ئیرۆس هەیە كە خواوەندی حەزو خولیاكانی ژیان و سێكسكردنە لە پێناو زیادبوون و پاراستنی جۆری بوونەوەری مرۆیی. لەم رووەوە هەریەك لە فرۆید و كارل یۆنگ و سۆرندێیك و بافلۆف هەریەكە بە پێی بۆچوونی خۆی كاری لەسەر رەهەندو چەمكی مردن كردووە، بەڵام ئەوەی زیاتر كاری لەسەر كراوە بیرۆكەكەی فرۆیدە لەسەر هەردوو غەریزەی مەرگ و ژیان كە بە ساناتۆس و ئیرۆس ی دوو خواوەندی گریكی بەستوویانیەتەوە.\nلە فەلسەفەی كۆندا مردن چەمكێكی سەیری هەبووەو سزای مردن بەسەر زۆربەی پێشەواو رۆشنگەرەكاندا سەپاوە وەك هێپاتیا (320)ز ژنە زانای بیركاری وفەلەكناس لە ئەسكەندریەی میسر، سەرەتا بەردەباران كراوەو دواتر سوتێنراوەو دەرخواردی قەل و داڵەكان دراوە، سۆكرات لە رێگەی دەرمانخواردكرنەوە كۆتایی بە ژیانی هاتوەو هەر یەك لە مەسیح و سپارتاكۆس یەكەمیان بە تەنهاو دووەمیان بە كۆمەڵ لەگەڵ یاوەرەكانی لە خاچ دراون، ئینجا لەدوای هاتنی ئایینی ئیسلامەوە كۆمەڵێكی تر بوونەتە قوربانی بە هەڵە تێگەیشتن و لەناوبرداون وەك مەنسوری حەلاج، سورەوەردی، ئەحمەدی حەنبەل، جەعفەری سادق و هتد..\nلە فەلسەفەی نوێدا چەمكی مردن زۆر بە زەقی لەلای شۆپنهاوەر دەردەكەوێت و دواتر جمكانەی فەلسەفەی گریكی دێت كە لە ئەڵمانیاوە سەرهەڵدەدات و هەر یەك لە هیگڵ و نێچا زۆر بە وردی كار لەسەر فەلسەفەی بوون (ژیان و مەرگ) دەكەن.\nلەسەدەكانی ناوەڕاست زۆربەی زانایان كە بە هەژمار نایەن بە سزای مردن گەیشتوون بە تایبەت لەلایەن داگای كڵێساكانەوە چەندین بیرمەند و فەلەكناس و پزیشك و فەیلەسوف تەنانەت شاعیرو هونەرمەند و پەیكەرتاش و شێوەكاریش لە ساكارترین دۆخدا راوەدونراون یان لەناوبراون. جگە لە جەنگەكان و داگیركارییەكان كە زۆربەیان بوونەتە هۆی كەوتنەوەی قوربانی بێ بڕستەو هاوبار بەهۆی جیاوازی بیروباوەڕەوە زۆرترین مرۆڤ لەناوبراون.\nچەمكێكی تری مردن پەیوەستە بە لەناودانی كۆمەڵگە لە هەر رێیەكەوە بێت و دەستگرتن بووە بەسەر خاك و سەروەت و سامانەكەی، وەك لە جەنگەكانی فتوحاتی ئیسلامی و هێڕشەكانی جەنگیزخان و دروستكردنی ئیمپراتۆریە گەورەكاندا دەبینرێن جگە لە داگیركردنی خاك و بە تاڵانبردنی سەروەت و سامانەكەی هەوڵی سرینەوەی كولتووری و ئیتنی لە پاڵ ئەو پرۆسەیەوە مایەی شۆك بووە.\nئاكتێكی تری مردن كە كایەیەكی باڵاو پیرۆزییەكی تایبەتی پێدراوە شەهید بوونە، واتا پاكبوونەوەی مرۆڤ لە رێگەی مردنێكەوە كە سور دەزانێت چاوەڕوانی دەكات لەهەموو گوناه و خەتاو تاوانێك بە درێژایی ژیانی ئەنجامی دابێت پاكی دەكاتەوە، ئەم زاراوەیە لەناو مرۆڤدا زۆر باوو بڵاوە چ لە كایە رۆحیەكان یان لە پێناوی نەتەوەو خاك و نیشتمان و هەرچیەكی تری پەیوەست بە شكۆمەندیەوە بێت، شەهیدبوون لەناو كۆمەڵگە بە گشتی و لەخودی مرۆڤە میتۆلییەكان پایەیەكی پیرۆزەو لە رێگەیەوە جگە لەو ئاسەوارە دەروونیەی لەناو خەڵكا بەجێی دەهێڵێت هاوبار دونیایەكی تری بەدەر لە ژیانی واقیعی كە ژیانێكی سەرووترە دابینی دەكات و بەم هۆیەوە دەبینین شەهادەت لەناو ئەدەبی كوردیشدا بەزۆر شوێنی خۆی كردۆتەوە وەك پیرەمێردی مەزن دەڵێت\nپێی ناوێ بۆ شەهیدانی وەتەن شیوەن گرین.. نامرن ئەوان وا لە ناو جەرگی میللەتا دەژین.\nرەهەندێكی تری مردن مەسەلەی تەمەنە، تەمەن ئەو بڕە ساڵانەیە كە مرۆڤ تیایدا هەست بە بوونی خۆی و دەوروبەری دەكات و كاتێكی كەم و دیاریكراوە بە بەراورد ئەو زەمەنە بەرفراوان و درێژە گەردوونییە ئەزەلییەی كە لە بووندا هەیە، لەگەڵ ئەوەش مرۆڤ بایەخێكی زۆر بە تەمەنی مردوو دەدات تا لەتەمەن گەنجترو جوانتر بێت ئازاری رۆح و سوتانی جەرگ بۆی زیاتر دەبێت، گەرچی مردنی مرۆڤ هەر دەبێتە مایەی خەم و پەژارەیی؛ بەڵام تەمەنی پیری ئەو كاریگەرییە كارەساتبارە زەقەی بەسەر خانەوادەكەیەوە جێ ناهێلێت.\nئەوەی كە مردنی لێ داماڵراوەو تا ئەبەد هەر بە زیندوویی دەمێنێتەوە بە پێی بۆچوونە ئایینیەكان خوای پەروەردگارە كە هەمیشە هەر زیندوو بووە و هەر زیندووش دەبێت، ئەم هێشتنەوەی یەزدانە بەوەی خوڵقێنەری گەردوونەو بەسەر زەمەندا زاڵە جۆرێكە لە جۆرەكانی روبەروبونەوەی مەرگ وەك تراژیدیایەك كە دەبێت لە هزری مرۆڤدا بە گشتی مەرگ بەزێنێك هەبێت و دواجار ئەو سیفەتە گەورەیە لە خوای پەروەردگاردا بەرجەستە كراوە.\nدەرەنجام لە رووی كۆمەڵایەتی و سایكۆلۆژییەوە مردن كارەسات و لێقەومان و دەستبەرداربونی ناچارییە لە كەسان و ئازیزان و خۆشەویستان كە جارێكی تر نابینرێنەوە، ئەمانەو چەندین تێزی تری وەك خۆكوشتن و كۆمەڵكوژی و رەهەندەكانی تری مردن بە پشت بەستن بەچەندین فەلسەفەو بیرورای ئایدیاڵی و میتۆلۆجی و ئەدەب و چیرۆك و ئەفسانە لەكتێبی رەهەندەكانی مردن لە نووسینی سمكۆ محمد دەبینین.


التكوين 21 NAV - پەیدابوون 21 KSS\n1یەزدان بەو شێوەیەی فەرمووی سارای بەسەرکردەوە و یەزدان چۆنی فەرموو ئاوای بۆ سارا کرد. 2ئینجا سارا سکی پڕ بوو؛ لە تەمەنی پیریی ئیبراهیمدا و لە هەمان ئەو کاتەی کە خودا پێی فەرمووبوو، منداڵێکی بوو. 3ئیبراهیم ئەو کوڕەی ناو نا ئیسحاق، کە سارا بۆی ببوو. 4کاتێک ئیسحاقی کوڕی بووە هەشت ڕۆژ، ئیبراهیم خەتەنەی کرد، هەروەک چۆن خودا ڕایسپاردبوو. 5تەمەنی ئیبراهیم سەد ساڵ بوو کاتێک ئیسحاقی کوڕی لەدایک بوو.\n6سارا گوتی: «خودا منی خستووەتە پێکەنین، هەرکەسێکیش ئەمە ببیستێت لەگەڵ من پێدەکەنێت.» 7هەروەها گوتی: «کێ بە ئیبراهیمی دەگوت سارا شیر دەداتە منداڵان؟ لەگەڵ ئەوەشدا لە پیریی ئەودا کوڕێکم بوو.»\nبەڕێکردنی هاجەر و ئیسماعیل\n8کوڕە گەورە بوو و لە شیر بڕایەوە. لەو ڕۆژەی ئیسحاق لە شیر بڕایەوە، ئیبراهیم خوانێکی گەورەی ساز کرد. 9بەڵام سارا کوڕەکەی هاجەری میسری بینی کە لە ئیبراهیم بوو، گاڵتەی دەکرد. 10جا بە ئیبراهیمی گوت: «ئەم کەنیزەیە و کوڕەکەی دەربکە، چونکە کوڕی ئەم کەنیزەیە لەگەڵ ئیسحاقی کوڕی من نابێتە میراتگر.»\n11ئەم بابەتە ئیبراهیمی زۆر ناڕەحەت کرد، چونکە پەیوەندی بە کوڕەکەی ئەوەوە هەبوو. 12بەڵام خودا بە ئیبراهیمی فەرموو: «ناڕەحەتی کوڕەکە و کەنیزەکەت مەبە. هەرچی سارا پێت دەڵێت بە قسەی بکە، چونکە نەوەی تۆ لە ڕێگەی ئیسحاقەوە ناودەبردرێت. 13هەروەها لە کوڕی کەنیزەکەشەوە نەتەوەیەک دروست دەکەم، چونکە وەچەی تۆیە.»\n14ئیبراهیم بەیانی زوو لە خەو هەستا و نان و مەشکەیەک ئاوی هێنا و خستییە سەر شانی هاجەر و لەگەڵ کوڕەکە بەڕێی کرد. ئەویش ڕۆیشت و لە چۆڵەوانی بیری شابەع سەرگەردان بوو.\n15کە مەشکەکە ئاوی تێدا نەما، کوڕەکەی لەژێر دەوەنێک دانا. 16ئینجا ڕۆیشت و لە دوورەوە لە دووری تیرهاوێژێک بەرامبەری دانیشت، چونکە گوتی: «ناتوانم بە چاوی خۆم مەرگی کوڕەکەم ببینم.» ئیتر بەرامبەری دانیشت و بە دەنگی بەرز دەستی کرد بە گریان.\n17خودا دەنگی کوڕەکەی بیست و فریشتەی خودا لە ئاسمانەوە هاجەری بانگکرد و پێی فەرموو: «چیتە هاجەر؟ مەترسە، خودا دەنگی کوڕەکەی بیست لەو شوێنەی لێی دانراوە. 18هەستە، کوڕەکە هەڵبگرە و دەستی بگرە، چونکە دەیکەمە نەتەوەیەکی مەزن.»\n19ئینجا خودا هەردوو چاوی هاجەری کردەوە، ئەویش بیرێکی ئاوی بەدی کرد. ئیتر چوو مەشکەکەی پڕکرد لە ئاو و ئاوی دایە کوڕەکە.\n20خودا لە کاتی گەورەبوونی کوڕەکەدا، لەگەڵی بوو. لە چۆڵەوانیدا ژیا و بووە تیرهاوێژ. 21کاتێک کە ئیسماعیل لە چۆڵەوانی پاران دەژیا، دایکی ژنێکی میسریی بۆ هێنا.\nپەیمانی بیری شابەع\n22لەو سەردەمەدا ئەبیمەلەخ لەگەڵ فیکۆل کە فەرماندەی گشتی سوپاکەی بوو، بە ئیبراهیمیان گوت: «لە هەموو ئەوەی دەیکەیت خودات لەگەڵدایە. 23ئێستاش لێرەدا سوێندم بۆ بخۆ بە خودا کە ناپاکی لە خۆم و منداڵ و نەوەکانم ناکەیت. من چ چاکەیەکم لەگەڵ تۆدا کرد، تۆش هەمان چاکە لەگەڵ من و لەگەڵ ئەو خاکەدا دەکەیت کە تێیدا ئاوارە بوویت.»\n24ئیبراهیمیش گوتی: «سوێند دەخۆم.»\n25ئینجا ئیبراهیم گلەیی لە ئەبیمەلەخ کرد سەبارەت بەو بیرە ئاوەی کە خزمەتکارەکانی ئەبیمەلەخ داگیریان کردبوو. 26بەڵام ئەبیمەلەخ گوتی: «ئاگادار نیم کێ ئەم شتەی کردووە. هەروەها تۆ پێت ڕانەگەیاندووم، منیش ئەمڕۆ نەبێت نەمبیستووە.»\n27ئیتر ئیبراهیم مەڕ و مانگای هێنا و دایە ئەبیمەلەخ، ئیتر هەردووکیان پەیمانیان بەست. 28ئیبراهیم لە مێگەلەکە حەوت کاوڕەمێی بە تەنها ڕاگرت. 29ئەبیمەلەخیش بە ئیبراهیمی گوت: «ئەم حەوت کاوڕەمێیە چییە کە بە تەنها ڕاتگرتوون؟»\n30ئەویش گوتی: «ئەم حەوت کاوڕەمێیە لە دەستی من وەردەگریت بۆ ئەوەی ببێتە شایەتییەک بۆم کە من ئەم بیرەم هەڵکەندووە.»\n31لەبەر ئەوە ئەو شوێنەی ناونا بە بیری شابەع21:31 بیری شابەع: واتە (بیری حەوت) یان (بیری سوێندخواردنەکە).، چونکە هەردووکیان لەوێ سوێندیان خوارد.\n32لەدوای ئەوەی لە بیری شابەع پەیمانیان بەست، ئەبیمەلەخ و فیکۆلی فەرماندەی گشتی سوپاکەی هەستان و گەڕانەوە خاکی فەلەستییەکان. 33ئینجا ئیبراهیم داری گەزی لە بیری شابەع چاند، لەوێش بە ناوی یەزدانی پەروەردگاری هەتاهەتاییەوە نزای کرد. 34ئیتر ئیبراهیم لە خاکی فەلەستییەکان ماوەیەکی زۆری بە ئاوارەیی بەسەربرد.\nKSS : پەیدابوون 21


بۆنبڕەکانی بنباڵ دەبنە ھۆی شێرپەنجەی مەمک\nبەپێی توێژینەوەکان دەرکەوتووە بۆنبڕەکانی بنباڵ دەبێتە ھۆی شێرپەنجەی مەمک لە ژناندا و ئەم نەخۆشیەش لە بەشی سەرەوەی مەمکدا دەست دەکات بە دروستبوون و ماددە ژەھراوییەکانی ناو بۆنبڕەکە دەچێتە ناو شانەکانەوە.\nبۆنبڕەکان کۆمەڵێک ماددەی زۆری تێدایە وەک (پارابین، پرۆپیلین گلیکۆل، تریکلۆسان، ئەلەمنیۆم کلۆرۆھایدرەیت، ڕەنگەکانی TEA, DEA, DF&C، کوانتەرنیۆم) ئەمەش تەنھا ژمارەیەکی کەمی ئەو ماددە ژەھراویانەیە کە لەناو بۆنبڕەکانی بنباڵدا ھەیە، ھەندێکیشیان کاریگەری دەکەنە سەر ھۆرمۆنی ئیسترۆجین و دەبنە ھۆی شێرپەنجەی مەمک.\nبەپێی توێژینەوەیەکی بڵاوکراوە لە جۆرناڵی کیمیای بایۆلۆجی نائۆرگانی، ئەو ژنانەی بەشێوەیەکی زۆر کەرەستەکانی بۆنبڕین وەک (معەتەر) بەکاردەھێنن ماددەی ئەلەمنیۆم زیاتر دەچێتە شانەکانی مەمکیانەوە، توێژینەوەکەش بە بەشداری ١٧ نەخۆش ئەنجامدراو سنگیان بڕینەوە بە نەشتەرگەری، پاشان نموونەیەکیان لێوەرگرتن و ماددەی پارابینیان لە ھۆرمۆنی ئیسترۆجیندا دۆزیبووەوە پاش گۆڕانی ھۆرمۆنەکە و لە وەرەمە شێرپەنجەییەکانیشدا ماددەکە دۆزرابووەوە.\nئەم ماددەیە (پارابین) لە زۆر بەرھەمدا بەکاردێت وەک خواردن و کەلوپەلی جوانکاری و دەرمان و بەپێی توێژینەوەکەش ئەم ماددەیە دەچێتە شانەکانی مرۆڤەوە.\nپزیشکان باس لەوە دەکەن ئارەقکردنەوە زۆر گرنگە بۆ جەستە و لەوڕێگایەوە کۆمەڵێک ماددەی خراپ لە جەستە دەردەچن کە یارمەتی جەستە دەدات دژی زیندەوەرە بچووکەکان بجەنگێت، بۆیە دەبێت ھەمیشە پێستی بنباڵ بە پاک و خاوێنی بھێڵدرێتەوە.\n2 هەفتە پێشتر - Sep 7 2018 1:45PM


با مەڵبەندی رۆشنبیری كورد خەمی هەموان بێت – Knwe.org\nسەرەکی » وتار » با مەڵبەندی رۆشنبیری كورد خەمی هەموان بێت\nبا مەڵبەندی رۆشنبیری كورد خەمی هەموان بێت\nمەڵبەندی رۆشنبیری كورد (Kurdish Culture Centre) ناسراو بە (KCC) لە مانگی 5 ساڵی (1985) لە شاری لەندەن دروست كرا، هەر لەیەكەم رۆژی دامەزراندنییەوە هەتا چەند ساڵێك پێش ئێستا، پشت و پەنای سەرجەم تاكەكانی كۆمەڵگە و رەوەندی كورد بووە بەبێ جیاوازیی كوردی باكوور و باشوور یان رۆژهەڵات و رۆژئاوا، ماڵی سەرجەم كورد بووە و وەكو دایكێكی میهرەبان باوەشی كردەوە بۆ هەموو كوردێكی ئاوارە و سەرگەردان لە هەر كوێی كوردستان و جیهانەوە هاتبن، مەكۆی متمانەی رۆحی و ئاسودەیی دەروونی بووە بۆ كورد هەر لەكوردی خۆراسانەوە بگرە تا كوردی ئەرمەنستان، بەجۆرێك بوو پێی دەوترا سەفارەتی كوردی .\nمەڵبەند بەشدار و دەستپێشخەر بووە لەسەرجەم ئەو ناڕەزایی و خۆپیشاندان و كۆڕ و سیمینارانەی كە گیراون بە مەبەستی پشتگیرییكردنی بزووتنەوەی رزگاریخوازانەی گەلەكەمان لە سەرتاسەری كوردستاندا، بەسەدان كۆڕ و سیمینار و مانگرتن و خۆپیشاندانی بۆ ئەو مەبەستە رێكخستووە، ئەمە بێجگە لە كۆكردنەوە و ناردنەوەی كۆمەكی دارایی بۆ ئاوارە و لێقەوماوانی كورد لە سەرەتای راپەڕین و بەتایبەتی لەساڵانی(1991-1992) هەروەها مەڵبەندی رۆشنبیری توانیویەتی بە سەدان ئاهەنگی خێزانی لە بۆنەكانی نەورۆز و راپەرین و سەری ساڵ و رۆژی جیهانی ژنان و منداڵان ساز بكات و هەموو ساڵێك یادی كارەساتە خوێناویەكانی ئەنفال و هەڵەبجە بكاتەوە .\nیەكێك لە شانازییە گەورەكانی ئەم مەڵبەندە ئەوەیە كە هەموو ساڵێك خوێندنگەیەكی كردۆتەوە بۆ ئەوەی منداڵانی كورد فێری نووسین و خوێندنەوەی زمانی كوردی ببن و دانەبڕێن لە زمان و كەلتوری كوردەواری .\nئەفسوس و جێگەی داخە ئەم مەڵبەندە و دەزگا رۆشنبیرییەی كە لەلایەن خوالێخۆشبووان(تۆفیق وەهبی بەگ، مامۆستا ئیبراهیم ئەحمەد، عومەر مستەفا (عومەر دەبابە)، محەمەد رەسوڵ هاوار) هەروەها تەها سابیر، موحسین دزەیی، دارا عەتار، نوری باڵدار، حارس زەهاوی، كەمال مەحمود و تالیب كاكەیی، موزەفەر شافیعی و شەفیق قەزاز) دروست كرا، چەند ساڵێكە دەرگاكەی داخراوە و هیچ جۆرە جموجۆڵ و چالاكییەكی تێدا ناكرێت، بۆتە قوربانی ناكۆكی و ململانێی نێوان حزبەكان، كە دەكرێت ئێستا كە نزیكبوونەوە و هاوپەیمانی لە نێوان یەكێتی و گۆڕاندا هەیە، لەسەر كردنەوە و چالاككردنەوەی مەڵبەندی رۆشنبیری كورد لەلەندەن هەڵوێستەیەک بکەن. هەروەها هەوڵ بدرێت كۆنفرانسێك ببەسترێ بە بەشداری هەموو حزب و رێكخراوەكان و ئەندامانی مەڵبەند و رۆشنبیران و ئەدیبان و هونەرمەندان، هەر لەوێدا لە كەشوهەوایەكی ئازاد و دیموكراتدا دوور لە ململانێی حزبایەتی چەند كەسێكی شارەزا و بەتوانا له هەردوو رەگەزی نێر و مێ هەڵبژێرن و ببنە كۆمیتەی بەڕێوەبردنی مەڵبەندەکە. هەر لەو كۆنفرانسەدا دەتوانن بەپێی دەستوری مەڵبەند بە دەنگی دوو لەسەر سێی ئەندامان بڕیاری فرۆشتنی بینای مەڵبەند بدەن و لە رێگەی یاسا و پارێزەرەوە بە پارەكەی بینایەكی تر لە شوێنێكی گونجاوتر بكڕن، چونكە ئەم شوێنەی ئێستای بەكەڵكی مەڵبەندی رۆشنبیری نایەت.\nمەڵبەندی رۆشنبیری كورد موڵكی رەوەندی كوردە و رێكخراوێكی چارەتی سەربەخۆیە و موڵكی هیچ حزب و رێكخراو و تاقم و دەستەو كەسێك نییە بەتەنیا، دەتوانرێت هەر لەو كۆنفرانسەدا ترەستیەكەشی(Trust) زیندوو بكرێتەوەو دەستەیەكی تری بۆ دیاری بكرێت، هەروەها كۆمیتەی بەڕێوەبردنی تازە بكەوێتە هەوڵ و تێكۆشان بۆ پەیداكردنی مانێجەرێكی شارەزاو بەتوانا كە بتوانێ پارەو فەند (Fund) بۆ چالاكییەكانی مەڵبەند دابین بكات، دەتوانرێت پەیوەندیی بە حزبەكان و حكومەتی هەرێمیشەوە بكرێت و داوای كۆمەك و یارمەتییان لێ بكرێت، هەروەك چۆن بەهەشتی مام جەلال چەند جارێك یارمەتی مەڵبەندی دا، هەر لەپێناوی بەگەڕخستنەوە و بووژاندنەوەی مەڵبەند بەتایبەتی لە رووی داراییەوە دەتوانرێت نامەو پەیام بنێریت بۆ سەرجەم ئەندامان كە ئەندامێتی نوێ بكەنەوە و داوای كۆمەك و هاوكاری لە بزنسمان و خاوەن چێشتخانە و كۆمپانیا كوردەكانی سەرتاسەری بەریتانیا بكرێت و هەوڵیش بدرێت هۆڵەكانی مەڵبەند بدرێت بەكرێ بۆ پرسە و ئاهەنگ و بۆنە و كۆڕ و كۆبوونەوە بەڕەچاوكردنی یاساو رێسا و دەرودراوسێ و رێنماییەكانی كەنسڵ و چارەتی كۆمیشن، لە هەمووی گرنگتر پەیداكردنی فەندە لە رێگەی فەندەرەكانەوە بۆ كارو چالاكیەكانی مەڵبەند، بیرمان نەچێت ئێستا یەكێتی ئەوروپا و رێكخراوی نەتەوە یەكگرتووەكان فەندەری گەورەن كە دەتوانرێت فەندیان لێ وەربگیرێ ئەگەر كەسی خەمخۆرو دڵسۆز دەست بەكاربێت، بێجگە لەو هەموو سەنتەر و فەندەرەی لەسەرتاسەری بەریتانیا هەیە .\nلە كۆتاییدا بەم بانگەوازە رووی دەمم و نووسینەكەم دەكەمە سەرجەم حزب و رێكخراوەكان و ئەدیبان و هونەرمەندان و رۆشنبیران لاوان و ژنانی دانیشتوی بەریتانیا دوور لە بەرژەوەندیی تەسكی حزبایەتی و كەسێتی، بە گیانێكی نیشتمانی و هەستێكی بەرزی كوردایەتی بە تەنگ ئەم بانگەوازەوە بێن.


📊 ئامارەکانی تەندروستی ڕاپەڕین بۆ ساڵی 2017 Statistics and Surveys\n📅 Added on Jan 14 2018 12:18PM\nڕۆژنیوز، محەمەد حەسەن بەڕێوبەرایەتی تەندروستیی ڕا [ More... 👁] ✖ ✖ ✖ 0 1 ✔ 91% ✍ H.B. 14-1-2018 12:18:36\n👁 This item has been viewed 2,430 times\n📝 بەڵگەنامەی گواستنەوەی زیندانیانی گرتوخانەی چەمچەماڵ بۆ سوسێ Documents\n📅 Added on Jan 16 2018 9:39PM\n14-01-2018 [ More... 👁] ✖ ✖ 0 1 ✔ 95% ✍ H.B. 16-1-2018 21:39:25\n✌ حسن الحسن Martyrs\n📅 Added on Jan 29 2018 8:32PM\nالاسم الحقيقي : حسن الحسن اسم الأم : جوهرة اسم ا [ More... 👁] ✖ ✖ 0 1 ✔ 90% ✍ M.B. 29-1-2018 20:32:48\n📊 نزیکەی ملیۆنێک دۆلار بۆ خوێندکارانی تواناسازی خەرجدەکرێت Statistics and Surveys\n📅 Added on Jan 14 2018 12:07PM\nوەزارەتی خوێندنی باڵا و توێژینەوەی زانستیی خەرجکرد [ More... 👁] ✖ ✖ ✖ 0 1 ✔ 89% ✍ H.B. 14-1-2018 12:07:03\n📝 وەزارەتی خوێندنی باڵا و توێژینەوەی زانستی، بڕیاریدا 3 مانگی دیکە وەکو دوا دەرفەت بۆ بەدەستهێنانی مەرجی توانستی زمانی ئینگلیزی بۆ خوێندکارانی خوێندنی باڵا (ماستەرو دکتۆرا) درێژبکاتەوە Documents\n📅 Added on Jan 16 2018 4:55PM\n👁 This item has been viewed 2,876 times\nوەزارەتی خوێندنی باڵا و توێژینەوەی زانستی 14-01-2 [ More... 👁] ✖ ✖ 0 0 ✔ 93% ✍ S.E. 16-1-2018 16:55:19\n📊 وەزیری کار: زیاتر لە 8 ملیار دینارمان بۆ کرێکاران گەڕاندۆتەوە Statistics and Surveys\n📅 Added on Jan 14 2018 12:00PM\nدواڕۆژ، هانا چۆمانی وەزیری کاروباری کۆمەڵایەتی ئا [ More... 👁] ✖ ✖ ✖ 0 0 ✔ 91% ✍ H.B. 14-1-2018 12:00:30\n📝 کۆڵبەرێک لە شاری پیرانشار لەبەر بێ بەرگی و سەرما رەق بووەوە Documents\n📅 Added on Jan 17 2018 10:38PM\n👁 This item has been viewed 5,576 times\nکۆمەڵەی مافی مرۆڤی کوردستان: kmmk لە23 ی بەفرانبار [ More... 👁] ✖ ✖ ✖ 1 1 ✔ 99% ✍ M.B. 17-1-2018 22:38:39\n✌ یوسف سۆیلەر Martyrs\n📅 Added on Jan 6 2019 7:41PM\nنازناو: عەگید هەورامان ناو و پاشناو: یوسف سۆیلەر [ More... 👁] ✖ ✖ 0 2 ✔ 94% ✍ S.E. 6-1-2019 19:41:06


فۆڕمی تۆمارکردنی بابەت | مەسرور بارزانی ئەندامی مەکتەبی سیاسی پارتی دیموکراتی کوردستان، لە ساڵیادی دامەزراندنی پارتیدا، پەیامێکی بڵاوکردەوە\nبە بۆنەی 16ی ئاب ساڵڕۆژی دامەزراندنی #پارتی دیموکراتی کوردستان# و هاوکات لەدایکبوونی جەنابی سەرۆک بارزانی، پیرۆزبایی گەرمی خۆم ئاراستەی سەرجەم پەیڕەوانی رێبازی پارتی و بارزانی و نیشتمانپەروەرانی کوردستان دەکەم. بۆ من و سەرجەم دڵسوز و تێکۆشەرانی راستەقینەی نیشتمان، سەرۆک بارزانی رێبەر و هێمایەکی مەزنی نیشتمانییە، کە تەواوی ژیانی خۆی، بۆ سەرفرازی میللەتەکەمان و چەسپاندنی ئاشتی و و پەرەپێدانی کولتووری مرۆڤدۆستانە و پێکەوەژیانی گشت پێکهاتەکانی کوردستان تەرخان کردووە. وێڕای پێرۆزبایی، هیوای تەمەندرێژیی بۆ جەنابیان دەخوازم. بەدەرفەتی دەزانم، سوپاس و پێزانینم ئاراستەی هەموو هەڤاڵانی پارتی (#پێشمەرگە#، کادر، ئەندام و لایەنگرانی) بکەم، کە وێرای هەموو سەختی و قەیرانەکان، بە هەوڵ و چالاکی بەردەوامیان، پارتی لە سەر ئاستی نیشتمان و ناوچەکەدا بە پێشەنگی و هێزەوە ماوەتەوە. لەم بۆنەیەدا لەبەرانبەر شکۆی شەهیدانیشدا، سەری رێز دادەنوێنین و دووپاتیدەکەینەوه کە هەمیشه لە یادمان دەبن و خزمەتی خانەوادەی سەربەرزی شەهیدانیش بە ئەرکی هەرە لە پێشینەی خۆمان دەزانین. پارتی، بە درێژایی 72 ساڵ خەباتی بە رێبەرایەتی بارزانی نەمر و جەنابی سەرۆک بارزانی، رۆژانی سەخت و پیلانی گەورەی تێپەڕاندووە، بەتایبەتی لە شەڕی دژ بە تیرۆر و دوژمنان و تێکشکاندنی پیلانی خیانەتکاران، لەمەولاش پارتی بەهێزی زیاترەوە بەرەو ئایندەیەکی گەش هەنگاو دەنێت و سەر بۆ هیچ فشارێک و هەرەشەیەک ناچەمێنتەوە. ئەمڕۆ لە کاتێکدا، ساڵڕۆژی دامەزراندنی پارتی پیرۆز دەکەین، پارتەکەمان وەک هەمیشه ئاڵا هەڵگری بەدەستهێنانی مافەڕەواکانی گەلەکەمانە و لەو بۆنەیەشدا جەخت لە سەر خەباتی بێ وچانمان بۆ گەیشتن بە هەموو ئاوات و خواستە ڕەواکانی گەلەکەمان دەکەینەوە و لە هەمانکاتدا بە ڕەچاوکردنی بەرژەوەندییەکانی گەلەکەمان لە سەر بنەمای رێزی دوولایەنە هەوڵی چەسپاندنی ئاشتی و پێکەوە ژیان لە گەل گشت نەتەوەکانی ناوچەکە دەدەین. گۆڕانکارییەکانی ناوچەکە، ئەوەمان لێدەخوازێت ئێمەی هەڤاڵانی پارتی ساز و ئامادەتر لە مەیدانی خەباتدا بین، چونکە لەگەڵ بەهێزیی پارتی، کوردستانێکی بەهێزمان دەبێت و هەر پارتی وەک هەمیشە هەوێنی یەکریزیی ناوماڵی کوردستانیش دەبێت. بژی کوردستان. بەره و سەرکەوتنی زیاتر. #مەسرور بارزانی# #16-08-2018#


زیاتر لە 1200 ساڵە ئێزیدییەكان لەسەر ئەم خاكە جینۆساید دەكرێن, هەموو ئەو تاوانانەی داعش لە 3-8-2014 بە دواوە ئەنجامی داوە, بە درێژایی ئەو مێژووە , 74 جار فەرمانی بۆ دراوە, لە ماوەی دوانزدە سەدەی رابردوودا بەردەوام تاڵان كراون و كچان و ژنانیان كراوە بە كەنیزەك و لە بازاڕی گەرمی كۆیلەی شارەكان فرۆشراون, پیاوانیان سەربڕدراوە و كەلەسەری گەورەكانیان لە شوێنە گشتییەكان كراوەتە دارا, زەوی و خاكیان داگیر كراوە ,لەوانەیە زۆرێك لە ئێمە دایە گەورەكانی لەوان بن, لە زۆربەی جارەكانیش بۆ خۆ رزگاركردن بە زۆر بە كۆمەڵ ئاینیان پێ گۆڕدراوە, لەو 72 فەرمانەی پێشوو وەك ئاماژەی پێ دەدەین, ئەوانەی پێش 2003 , پیاوانی موسڵمانی كورد لە ژێر پەرچەمی ئایندا بەشداریان لە كۆی تاوانەكاندا كردووە, هەندەك جاریش خۆیان سەركردایەتی فەرمانەكانیان كردووەو لە مێژووشدا هەندێكیان بە پاڵەوانی ئەفسوناوی نەتەوە و قارەمانی نەتەوەیی هەژمار كراون , وەلێ لە دوا فەرماندا, فەرمانی 74ی رۆژی یەك شەمە رەشەی 3ی ئۆگستسی ساڵی 2014 ەدا, كە پیاوانی ئیسلامی توندڕەوی عەرەبی سونە مەزهەب پێی هەڵسان لە ژێر ناوی داعش, ئیتر پیاوانی كورد نەك بەشێك نین لە پرۆسەكە و ئەكتەری چالاك نین لە تاوانەكە, داگیر كەری گەلی عەلی بەگ و بەردەڕەشە نین , بگرە بە هەڵمەتی هەموو ئێزیدین قۆناغێكی نوێ دێتە پێشەوە, ئەویش بە پێچەوانەی فەرمانەكانی پێشوو, لێرەدا پیاوانی كورد نەك بەشداری تاوانەكە ناكەن, بەڵكە دەستە بژێرێك لەوان دەڵێن هەموو ئێزیدین بەرەو روی تەواوی رابردووە رەشەكە دەبنەوەو و زۆربەش شانازی بە نادیە مورادەكەیانەوە دەكەن , ئەو یەك شەمە رەشەی لە تاوانەكانی داعشدا, بە بەردەم راگەیاندنەكانەوە چەندە رەشتتر دە بێت , دەبێتە دوا فەرمان و دوا كۆمەڵكوژی ئێزیدییەكان و دادگاییكردنی كۆی تاوانەكانی پێشوو , سەرجەم 73 فەرمانەكەی پێشوو لە ئاوێنەی یاداوەریدا زیندو دەكاتەوە, دەیانكات بە بەشێكی بێزلێكراو لە مێژوو , مێژوو لێرەدا پێچەوانە دەبێتەوە, 3ی ئاب لە تاوانەوە دەگۆرێت بۆ دادگای مێژووی تاوانە هاوچەشنەكانی رابردوو.\nلە فتوكانی ئەحمەدی كوڕی حەنبەل ( 780-855 م )ەوە, تا فتواكانی لەیسی سەمەرقەندی و مەسعودی و ئەبو سعودی عەمادی بەم هەموو پلەو پایە ئاینییەوە (“خگیب المفسرین” شیخ الإسلام, مفتی القسگنگینیە,) كە ئێزیدییەكانی بە لە كافر كافرتر لەوانی دی ناو زەد كرد, فتوای كوشتنی پیاوان و بە كەنیزەك كردنی ژنانیانی دەردەكرد, هەموو ئەوانەی بە فتواو فەرمان بەشداری جینۆسایدی ئێزیدیەكانیان لە مێژوودا كرد,جارێكی دیكە لەبەردەم ئاوێنەی تاوانەكانی داعش خرانەوە ناو قەفەسی دادگای مێژوو, ئیتر لێرەوە عەمادی شێخ الئیسلامی ئومەیەك نیە لای ئێمە, بەڵكە فتوا دەری تاوانێكی مێژوویی بەردەوامە بۆ زیاتر لە دوو سەدە و تاوانباری جینۆسایدە, سەدان فەرمان لە بەر رۆشنایی فتواكەیدا دەردە چێت و پێكهاتەیەك هەوڵی سڕینەوەی دەدرێت ,ئەوەی ئێستا داعش دەیكات, عەمادی درێژ ماوەترین موفتی ئاستانە چوار سەدەو نیو لەمەوپێش دەریكرد بەرامبەر بە ئێزیدییەكان بە تاوانكاری زیاترەوە .\nقڕ كردنی ئێزیدییەكان لە ساڵی 224ی كۆچییەوە , لە سەردەمی خەلیفە موعتەسەمی عەباسییەوە دەستی پێكرد, وەلێ فتوای ئەبو سعودی عەمادی لە ساڵی 1560 رەوایەتی ئاینی و پیرۆزی پێ بەخشی و رەوایەتی دا بە قڕ كردنەكە لە پۆششی ئایندا, ئەم فتوایە بوە هەوێنی دەیان فەرمانی مەرگ هەموو رەشتر و دڵەڕەقتر لە 3-8-2014, چڕترینیان فەرمانەكانی قڕكردنەكانی سەدەی نۆزدە بوو, سەدەیەكی پڕ نەهامەتی و كارەسات بوو بۆ ئێزیدییەكان, ئەم فەرمانانە تەنها خەلیفە و پاشا عەرەب و توركەكان پێی هەڵنەستان ,لە ساڵانی 1832 و 1834 پاشای كۆرەی رەواندز و فەرمانی بەدرخان بەگ لە ساڵی 1844 لە ناو فەرمانە زۆرو زەبەنەكاندان, بۆیە لە بەر رۆشنایی و ئاوێنەی تاوانەكانی داعشدا, دەبێت بە پێگەی كەسایەتی ئەو كەسایەتیانەدا بچینەوەو لە دادگای مێژوودا دادگایی بكرێنەوە, راستە هەر مرۆڤێك لە مێژوودا مرۆڤەكان بە شێوازێك دەیخوێننەوە, وەلێ تاوان بە تاوانی دەمێنێتەوەو تاوانكار لە سزا نابێت رزگاری بێت و پێگەی راستەقینەی خۆی دەبێت پێببەخشرێتەوە كە تاوانكاری ئەنجامدەری جینۆسایدە و هەموو هێماكانی گەورە نیشاندانی ئەو تاوانكارە لە مێژوو و یاداوەری گەلدا پێویستە بسڕدرێتەوە, بۆیە لە كۆتاییدا دەڵێمەوە تا دادگاییكردنی تاوانكاری جینۆسایدی 74 فەرمانی ئێزیدی هەموو ئێزیدین وەلێ نا بۆ سستەمی كۆنەپەرستانەی چینایەتی ئێزیدی, بەڵێ بۆ كۆمەڵگای یەكسان و ئازادو كراوە .


وێنه‌یه‌کی سوریاڵی …. ڕووناك شوانی – Denegkan\nوێنه‌یه‌کی سوریاڵی …. ڕووناك شوانی\nbyڕوناک\tOctober 10, 2008\tئەدەب\nئاخۆ ئه‌و وێنه سه‌یر و سه‌مه‌ره‌یه‌ی ئاوێنه‌که خۆم بم ؟!! ئا ، ئه‌وه منم وا لێره‌دا له به‌رده‌م ئاوێنه‌که‌دا وه‌ستاوم . به‌ڵام ئه‌م وێنه‌یه به هیچ شێوه‌یه‌ک له من ناچێت !! به هه‌ردوو ده‌ستم سه‌رم گرت …\nئه‌مه ده‌م و چاوم …. ئه‌مه گوێم .\nده‌ستم به جه‌سته‌مدا هێنا ، بۆ ئه‌وه‌ی ڕاسته‌وخۆ له ڕێگه‌ی گه‌رمی ده‌سته‌کانمه‌وه هه‌ست به بوونم بکه‌م ، پێیه‌کانم له به‌رده‌م ئاوێنه‌که‌دا له‌سه‌ر زه‌وی جێگیرن ،به‌ڵێ دڵنیام که ئه‌مه خۆمم !!. له‌وانه‌یه هه‌ڵه‌یه‌ك له ئاوێنه‌که‌دا هه‌بێت وا وێنه‌که‌می به‌یه‌کا شێواندووه . ده‌ستم برد بۆ ئه‌وه‌ی ئاوێنه‌که پاك بکه‌مه‌وه ، شه‌پۆله‌کانی ده‌ستم له ده‌ریایه‌کی سه‌رشێت ده‌چوون له کاتی تۆفاندا ، له نێوان به‌رز و نزمی شه‌پۆله‌کاندا ، ده‌ستم له مه‌چه‌کم جیا بووه‌وه . شه‌پۆله‌کان دامرکان …. ده‌سته ئازاده‌که به‌ره‌و سه‌رووی وێنه‌که هه‌ڵکشا ….. هه‌ڵکشا …. په‌نجه‌کانم ده‌تگوت په‌نجه‌کانی شمشالژه‌نێکه و له‌سه‌ر شمشاڵه‌که سه‌ما ده‌که‌ن و، ئاوازی ناسۆرییه‌کانی ژیان ده‌ژه‌نن . نینۆکه‌کانم دوو که‌رت بوون و هه‌ر که‌رتێکی به ڕه‌نگێك بۆیه کرابوون ، هه‌ستم به ئازاری شه‌قاری نێوان له‌ته‌کان ده‌کرد .\nده‌م و چاوم ، تابلۆیه‌کی زۆر سه‌یرتری له ده‌ستم پێکهێنا، گۆناکانم دوو سێگۆشه‌ی گۆشه تیژیان به ئاراسته‌ی ده‌ره‌وه‌ی ده‌م و چاوم دروستکرد و ، به‌ره‌و سه‌ره‌وه هه‌ڵکشان ، له دوو خه‌نجه‌ری نووك تیژ ده‌چوون ، زه‌رد …. زه‌رد هه‌ڵگه‌ڕان . چاوه‌کانم گه‌لێك له چاوه ئاساییه‌کانی خۆم گه‌وره‌تر بوونه‌وه، به شێوه‌یه‌کی هێلکه‌یی به‌ره‌و خواره‌وه داکشان و نیوه‌ی ده‌م و چاومیان داگیرکرد، په‌رده‌یه‌کی خۆڵه‌مێشی گلێنه‌کانمی داپۆشی و ، به‌شێکی زۆری سپێنه هه‌ڵبزڕکاوه‌که‌یان گر‌ته‌وه . تاوه‌کوو ده‌هات برژانگه‌کانم کاڵتر ده‌بوونه‌وه، ویستم به ماسکارا ڕه‌شیان بکه‌م ، له ژێر فرچه‌ی ماسکاره‌که‌دا ته‌ڵ ….. ته‌ڵ …. برژانگ له ژێر ده‌ستمدا به‌ره‌و ڕه‌گ کشایه‌وه …. برژانگه‌کان نوقوم بوووووون ….. له ماسکاره‌که که‌وتمه گومانه‌وه ، سه‌یری مارکه‌که‌یم کرد ، له‌سه‌ری نووسرا بوو لانکۆم ، پاریس ، وێنه‌ی گوڵێکی ئاڵتوونیشی له‌سه‌ربوو .\nنێوچاوانم هێنده‌ی کتێبێکی قه‌باره گه‌وره ده‌بوو ، پێسته لاپه‌ڕه‌ی یه‌که‌م خاڵی ….. خاڵی بوو، چه‌ندین پێسته لاپه‌ڕه‌ی دیکه به‌سه‌ر یه‌کدا که‌وتبوو ، که‌واته وه‌کو هه‌ر کتێبێکی تر جێگه‌ی نووسینه‌وه‌ی مێژووی ته‌مه‌نێکی دوور و درێژی تێدا بووه‌ته‌وه !! بۆ سه‌لماندنی قسه‌که‌ی نه‌نکم که ده‌یووت " چاره‌نووسی مرۆڤ له نێوچاوانیدا نووسراوه و هیچ که‌س ناتوانێت بیگۆڕێت" ، پێسته‌که‌ی سه‌ره‌وه‌م لابرد بۆ ئه‌وه‌ی لاپه‌ڕه‌که‌ی ژێری بخوێنمه‌وه ، له‌به‌ر لینجی ژێر پێسته‌که ، هه‌موو وشه و ڕسته‌کان تێکه‌ڵ به یه‌کتر بوون و هیچچچچچم بۆ نه‌خوێندرایه‌وه ، له‌ملاو و ئه‌ولا چه‌ند ژماره‌یه‌کی په‌رش و بڵاوم به دیکرد ، ئه‌وه یه‌ك …. ئه‌وه سێ …. ، لاپه‌ڕه‌کانی تریش هه‌موو به یه‌که‌وه نووساون و هه‌ڵنادرێنه‌وه .\nڕاهێنه‌ری یۆگا ده‌ڵێت ، بۆ ئه‌وه‌ی ته‌مه‌نت درێژ بێت ، ده‌بێت ڕۆژانه چه‌ند جارێك چاوه‌کانت دابخه‌یت و پڕ به پڕی سییه‌کانت هه‌ناسه‌یه‌کی قووڵ هه‌ڵمژیت و ، ئه‌م ڕسته‌یه له‌به‌ر خۆته‌وه بڵێیته‌وه " ماده‌م هه‌ناسه ده‌ده‌م ، که‌واته من ده‌ژیم ، من هه‌م " ، بۆ ئه‌وه‌ی مرۆڤ هه‌ست به بوونی خۆی بکات و ژیانی به‌رده‌وام بێت ، پێویسته له ڕێگه‌ی هه‌ناسه‌وه وزه به ژیان ببه‌خشێت و خه‌می ڕۆژگار له بیر خۆی به‌رێته‌وه ، بۆ ئه‌وه‌ی ئه‌و وزه‌یه به هه‌موو ئه‌ندامه‌کانی له‌ش بگات ، باشتر وایه به مه‌شقی به‌رده‌وام فێربین که چۆن به هه‌موو جه‌سته‌مان هه‌ناسه بده‌ین . به‌ڵام من ئێستا ته‌نها دوو کونه لووتی داخراوم هه‌یه !! له‌م کونه‌لووته داخراوانه‌وه چۆن هه‌ناسه بده‌م ؟؟ چۆن وزه وه‌به‌ر ئه‌م ژیانه پڕ چه‌رمه‌سه‌ری و سارد و سڕه بخه‌مه‌وه ؟؟ هه‌ست ده‌که‌م هه‌ناسه‌م توند ده‌بێت …. خه‌ریکه سییه‌کانم ئۆکسژینی تێدا که‌مده‌بێته‌وه ……\nقژم له باری ئاسایی خۆیدا بوو ، به مودێلی کلکه ئه‌سپ له دواوه به‌سترابوو ، خاو …خاو له‌سه‌ر شانمه‌وه بۆ خواره‌وه شۆر بووبووه‌وه ، هه‌روه‌كو چۆن که منداڵ بووم دایکم قژه‌که‌می توند … توند له‌سه‌ره‌وه ده‌به‌ست و ، به قردێله‌یه‌کی سپی ، گوڵیکی جوانی بۆم دروست ده‌کرد. مارگرێتی هاوڕێیشم ده‌هات و داوای له دایکم ده‌کرد که هه‌روه‌كو قژی من بۆ ئه‌ویش کلکه ئه‌سپ دروست بکات . مارگرێت … دوو چاوی شین و قژێکی کاڵی جوانی هه‌بوو ، ده‌نگێکی خۆشیشی هه‌بوو ، هه‌موو جارێ گۆرانی فه‌یروزی بۆمان ده‌ووت ، که گه‌وره بووین ئیتر له یه‌کتر دابڕاین ، وتیان ئاشقی کوڕێکی تورکمان بووه و بووه به موسڵمان و شووی پێکردووه ، دواتر که لێێ جیا بووه‌ته‌وه ، نه‌یتوانیوه ببێته‌وه به کریستیان ، ناچار بووه بۆ ئه‌مریکا کۆچ بکات .\nله سه‌مایه‌کی ده‌روێشانه‌دا سه‌رم به چوار ده‌وری خۆمدا باده‌دا ، کلکه ئه‌سپیش به ئاره‌زووی خۆی ، شێتانه ، له هه‌ردوولاوه به‌ر ڕوومه‌ته سێگۆشه‌ییه‌کانم ده‌که‌وت و ئازاری به ده‌م و چاوم ده‌گه‌یاند . ئه‌مه له‌و کلکه ئه‌سپه میهره‌بانه ناچێت که دایکم بۆ من و مارگرێتی دروست ده‌کرد ، ئه‌م کلکه زۆر دڕنده‌یه و له قامچی ده‌چێت !! له‌به‌ر ئازاری ده‌م و چاوم ، سه‌رم به‌ره‌و خواره‌وه شۆڕ کرده‌وه ، له‌سه‌ر سینگم ، دوو بازنه‌ی گه‌وره‌ی داخراوم به‌دی کرد، به هێڵێکی سووری ئاڵ ، جوغزێکی ئه‌ستووریان به ده‌وردا کێشرا بوو ، له ناوه‌ڕاستی هه‌ر یه‌که‌یاندا خاڵێکی هه‌ڵتۆقیو به‌رز بووبووه‌وه . هه‌تا ده‌هات هه‌ناسه‌م توندتر ده‌بوو …\nده‌سته‌که له شمشاڵژه‌نین که‌وت ، نینۆکه‌کان هه‌ڵوه‌رین ، په‌نجه‌کانیش خوێنیان لێ ده‌چۆڕا . نووکی سێگۆشه‌کان له هه‌ڵکشان به‌ره‌و ژوور به‌رده‌وامن …. وه‌کو نووکی قه‌ڵه‌م تیژتر و تیژتر ده‌بنه‌وه. گڵێنه خۆڵه‌مێشیه‌کان به ته‌واوه‌تی ڕه‌نگی مه‌رگیان لێ نیشت ، برژانگه‌کان ، ته‌نها دوو هێڵی سوور …. سووریان لێ ماوه‌ته‌وه . نێوچاوانه‌که هێنده چرچ بووه‌وه ، له‌و نامه‌یه ده‌چێت که ناخوێندرێته‌وه و ، فڕێده‌درێته ته‌نه‌که‌ی خۆڵه‌وه. کلکه ئه‌سپیش له فه‌لاقه‌ی ده‌م و چاوم به‌رده‌وامه. ئه‌م تۆفانی هه‌ره‌سی جه‌سته‌یه هه‌ر به‌رده‌وام بوو ، زۆر له‌وه ترسام ڕۆچێته ناخمه‌وه و زه‌فه‌ر به ڕۆحم به‌رێت و بۆ هه‌تا هه‌تایه به‌ره‌و فه‌نا بوونم به‌رێت . باوه‌شم به سینه‌مدا کرد و به باڵه‌کانم پردێکم بۆ ده‌ربازبوونی ڕۆحم دروستکرد . له پڕ تۆڕێکی گه‌وره که‌وته سه‌ر سه‌رم … به‌رچاوم ڵێڵ بوو ، ئیتر هیچم نه‌بینی . .\nزه‌نگی کاتژمێره‌که ڕایچڵه‌کانم ، ده‌بوایه هه‌ستم و خۆم بۆ پێشوازی ڕۆژێکی نوێ ئاماده بکه‌م …\nPrevious زۆر که‌س ده‌ژین بۆ ئه‌وه‌ی بمرن ،ئێمه مردین بۆ ئه‌وه‌ی بژین\nNext دۆستایه‌تی په‌نابه‌ر، به دوژمنایه‌تیکردنی فیدراسیۆن ناکرێ، ….


دژە تیرۆر: بەهەموو شێوەیەک بەشداربوونمان لە تیرۆرکردنی قاسم سولەیمانی ڕەتدەکەینەوە\nهەردوو حكومه‌تی ئێران و عێراق له ساڵی ڕابردووه‌وه لیژنه‌یه‌كی هاوبه‌شیان پێكهێناوه\nدەزگای دژە تیرۆر، وەڵامی ئەو ڕاپۆرتە ئەمریکییە دەداتەوە کە باس لە بەشدارییکردنی دژە تیرۆر دەکات لە کوشتنی قاسم سولەیمانی، فەرماندەی فەیلەقی قودسی سوپای پاسداراندا و دژە تیرۆر ڕاپۆرتەکە ڕەتدەکاتەوە و دەڵێت، بەهیچ شێوەیەک بەشداریمان لەو کەیسەدا نەکردووە.\nلە ڕاگەیەندراوێکدا دەزگای دژە تیرۆر ڕایگەیاند، “ڕاپۆرتێك بڵاوكراوه‌ته‌وه، تیایدا به شێوه‌یه‌كی ناڕوون تۆمه‌تی به‌شداربوون له كه‌یسی تیرۆركردنی ژه‌نراڵ قاسم سولەیمانی ده‌خاته سه‌ر چه‌ند ئه‌فسه‌رێكی كورد و ناوی هێزێكی دژه تیرۆری سه‌ر به هه‌رێمی كوردستان هاتووه، گه‌رچی ئێمه نازانین نوسه‌رانی ڕاپۆرته‌كه مه‌به‌ستیان له كام هێزی دژه تیرۆره له كوردستان، چونكه به‌داخه‌وه  تا ئێستاش، دوو هێزی پێشمه‌رگه و دوو ئاسایش و دوو هه‌واڵگری و دوو دژه تیرۆر له هه‌رێمی كوردستان هه‌ن، به‌ڵام ئێمه‌وه وه‌ك هێزه‌كانی دژه تیرۆر، به‌هه‌موو شێوه‌یه‌ك ئاگاداربوون و به‌شداربوونی هێزه‌كه‌مان له كرده‌وه‌ی له‌وجۆره‌دا ڕەتده‌كه‌ینه‌وه”.\nلە ڕاگەیەندراوەکەدا ئاماژە بەوەکراوە، ئه‌گه‌ر ڕاپۆرته‌كه په‌یوه‌ندی به لایه‌نه‌كه‌ی تره‌وه هه‌بێت، ئه‌وا حه‌قی وایه خۆیان ڕونكردنه‌وه بده‌ن و دەشڵێت، “ئێمە ئاگاداری هیچ چالاكییه‌كی ئه‌وان نین، ئه‌وان له ده‌ره‌وه‌ی هه‌موو دامه‌زراوه‌كانی هه‌رێمی كوردستانن”.\nدەزگای دژە تیرۆر باس لەوەدەکات، ئەوان ڕۆژگارێک لەگەڵ قاسم سولەیمانیدا لەهەمان سەنگەردا دژی تیرۆر شەڕیان کردووە و “بە تیرۆرکردنی سەرکردەیەک لەو ئاستەدا، هەرێمی کوردستان دۆستێکی مێژوویی لەدەستدا و یەکێتیش دۆستێکی مام جەلالی لەدەستچوو”.\nلە ڕاگەیەندراوەکەدا باسلەوەشکراوە، “حكومه‌تی ئێران و حكومه‌تی عێراق بۆ لێكۆڵینه‌وه له كه‌یسی به‌ئامانجگرتنی فه‌رمانده باڵاكه‌ی ئێران له عێراق، له ساڵی ڕابردووه‌وه لیژنه‌یه‌كی هاوبه‌شیان پێكهێناوه بۆ به‌دواداچوون له‌سه‌ر دۆزینه‌وه‌ی بكه‌ره‌كانی ئه‌و كرده‌وه‌یه، بۆ ده‌ستنیشانكردنی بكه‌ره‌كانی چاوه‌ڕوانی ڕاپۆرتی میدیایی ناكه‌ن، ئێمه‌ش ئاماده‌ین بۆ وه‌ڵامی هه‌ر پرسیارێك”.\nدژە تیرۆر دەڵێت، “ئێمه ئه‌و گریمانه‌یه به‌هه‌ند وه‌رده‌گرین، كه ده‌زگایه‌كی هه‌واڵگریی ناوخۆیی له هه‌رێمی كوردستان، ده‌ستی هه‌یه له هه‌وڵدان بۆ تێوه‌گلاندنی ده‌زگاكه‌مان، به‌تایبه‌ت، كه ئاگادارین ماوه‌یه‌كه ئه‌و ده‌زگا هه‌واڵگرییه، (به‌شێكی تایبه‌ت)ی پێكهێناوه بۆ دزه‌پێكردنی زانیاریی چه‌واشه بۆ میدیا ناوچه‌یی و جیهانییه‌كان، ده‌یانه‌وێت به‌هه‌ر نرخێك بووه، زیان به ناوبانگ و ئاسایش و ئارامیی هه‌رێمی كوردستان و زۆنی سه‌وز بگه‌یه‌نن”.\nلە ڕاگەیەنراوەکەدا هاتووە، “بڵاوكردنه‌وه‌ی ئەم ڕاپۆرتە و لكاندنیشی به یه‌كێتیی نیشتمانیی كوردستانه‌وه له‌لایه‌ن میدیاكانی پارتییه‌وه، بۆ ئه‌وه‌یه قه‌ره‌بووی ئه‌و زیانه گه‌وره‌یه بكه‌نه‌وه، كه به‌هۆی پاراستنی به‌رژه‌وه‌ندیی ته‌سك، دژایه‌تییان له‌گه‌ڵ خه‌ڵك و یاریكردن به چاره‌نووسی هه‌رێمی كوردستان، به‌ر پێگه حزبی و سیاسی و دیپلۆماسییه‌كه‌یان كه‌وتووه، به‌تایبه‌تتریش دوای سكانداڵی ده‌ستگیركردن و زیندانیكردنی ڕۆژنامه‌نووسی گه‌نجی كورد به‌تۆمه‌تی بێبنه‌ما، كه متمانه‌ی لای خه‌ڵك و ده‌ره‌وه‌ش بۆ نه‌هێشتوون”.\nترەمپ: کەمتر لە 24 کاتژمێری داهاتوو دەستدەکەین بە بەکارهێنانی ڤاکسینەکەی فایزەر\nبەرپرسانی تەندروستیی ئەمریکا، ئەمڕۆ شەممە 12ی کانونی یەکەم ئاشکرایانکرد کە ڕەزامەندییانداوە لەسەر بەکارهێنانی ڤاکسینی دژە کۆرۆنای کۆمپانیای فایزەر،…\nفڕۆکەکانی تورکیا بۆردومانی گوندێکی چەمچەماڵیان کرد\nئێوارەی ئەمڕۆ فڕۆکەی بێفڕۆکەوان بۆردومانی گوندی سەیدانی چەمچەماڵیان کرد و تائێستا هیچ زانیارییەک لەبارەی قوربانییەکانەوە نین. لە لێدوانێکدا…


فەیسبووک ڕایگەیاند کە بەفەرمى پشتگیرى بەرزکردنەوەى ڤیدیۆى ٣٦٠ پلە دەکات – کەی ئای تی ئێن\nبابەتی گرینگ 26, ئازار 2015\nدوێنێ فەیسبووک لە کۆنگرەى گەشەپێدەرانى F8 لە زارى سەرۆک و جێبەجێکارى کۆمپانیاکە (ماڕک زۆکەربێرگ) ئەوەى ڕاگەیاند کە لە داهاتوویەکى نزیکدا پشگیرى بەرزکردنەوەى ڤیدیۆى بە گۆشەى ٣٦٠ پلە دەکەن.\nکۆمپانیاکە ڕێگە بە بەکارهێنەران دەدات کەوا ڤیدیۆکان لە پەڕەى New Feed بەرزبکەنەوە، ئەمە جگە لەوەى کە فەیسبووک پلانى وایە کەوا بەزووترین کات ئەم خزمەتگوزارییە بۆ بەکاربەرانى فەراهەم بکات، دواى ئەو ڕێکەوتنەى کە لەگەڵ کۆمپانیاى Oculus VR گرێی داوە کە ئەو کۆمپانیاییە ئەزمووندارە لەو تەکنیکە.\nزۆکەربێرگ دەربارەى کاتى خستنەگەڕى ئەو خزمەتگوزارییە بۆ بەکاربەرانى تۆڕەکە قسەى نەکردووە، بەڵام بەکەمى ئەوەى خستەڕوو کەوا چۆن کار بەم خزمەتگوزارییە نوێە دەکرێت، ئەویش بەکاربەران دەتوانن بەهۆى جوڵانى نیشانەى ماوسەوە ڤیدیۆکە جڵەوگیر بکەن.\nجێگەى وەبیرهێنانەوەیە کەوا چەند ڕۆژێک بەر لەئێستا کۆمپانیاى گووگڵ بەفەرمى ئەو خزمەتگوزاریەى بۆ بەکاربەرانى پێگەى یوتیوب بەردەست کرد، کە بەکاربەران دەتوانن بەهەمان شێوە ڤیدیۆى گۆشە ٣٦٠ پلە بەرزبکەنەوە و لە وێب وەهەروەها لە ئامێرە ئەندرۆیدەکانیش بە شێوەیەکى ناوازە سەیرى بکەن.


كورد له گێمێكی یه‌كلاكه‌ره‌وه‌دا\nخۆی، له ململانێیه‌كی سه‌ختدان بۆ یه‌كلاكردنه‌وه‌ی ئه‌نجامی هه‌ڵبژاردنه‌كان.\nعه‌للاوی كه به ژماره‌ی كورسی و ده‌نگدان توانی له مالیكی بباته‌وه، به‌ڵام به‌خت یاوه‌ری نه‌بوو، چونكه ڕكابه‌ره‌كه‌ی به‌و دۆڕانه ساحه‌كه‌ی چۆڵ نه‌كرد و توانی له‌سه‌ر ئاستی ناوچه‌كه و عیراقیش یارییه‌كی زیره‌كانه بكات و ته‌نانه‌ت هه‌ردوو زلهێزی خاوه‌ن نفوس له عیراق و ئه‌مریكا و ئێران به لای خۆیدا ڕابكێشت و له‌سه‌ر ئاستی ناوخۆش گه‌وره‌ترین كوتله‌ی په‌رله‌مانیی دروستبكات.\nبه‌مه‌ش مالیكی به‌ڕه‌ی له ژێر پێی عه‌للاوی ده‌ركرد و سه‌لماندی یاریكه‌رێكی به‌هێزی سه‌ر ساحه‌ی عیراقه.\nله‌م ماوه‌یه‌دا كورد له‌سه‌ر مه‌دره‌جه‌كانه‌وه ته‌ماشاكه‌ربوو، ته‌نانه‌ت وه‌ك جاران ڕۆڵی ناوبژیكه‌ری نه‌بینی و لێگه‌ڕا تا براوه‌ی ڕاسته‌قینه‌ی ئه‌م گه‌مه‌یه، به‌ده‌ركه‌وت.\nله‌دوای یه‌كلابوونه‌وه‌ی كورسی سه‌رۆك وه‌زیران بۆ مالیكی ئیتر كاتی ئه‌وه‌یه كوردیش بێته ناو گۆڕاپانه‌كه و هونه‌ری خۆی بخاته كار تا ئێمه‌ش چه‌پڵه‌ی ئافه‌رینی بۆ لێ بده‌ین.\nئه‌گه‌ر له‌ماوه‌ی پێشوودا كورد ته‌نها بینه‌ربووبێت ئه‌وا ئیتر ده‌بێت بێته ناو گۆڕه‌پانه‌كه، ئه‌وه‌ی له چه‌ند ساڵی پێشوو بینیمان هه‌میشه لایه‌نی به‌رامبه‌ر به هه‌موو هێز و توانایه‌وه هه‌موو ته‌كتیك و ته‌نانه‌ت فرت و فێڵ و پلان و پیلانێكیان خستۆته‌كار له‌پێناو كه‌مكردنه‌وه‌ی ده‌سكه‌وته‌كاندا.... زۆربه‌ی چاودێرانی سیاسی كوردیش له‌سه‌ر ئه‌وه كۆكن ئه‌گه‌ر كورد باشتر یاریی بكردایه و بیزانیایه كارته‌كانی به‌كاربێنێت ده‌یتوانی ده‌سكه‌وتی زیاتر به‌ده‌ستبێنێت.\nنموونه‌ی ئه‌و داوایانه‌ی كه كورد له‌ماوه‌ی پێشوودا كورتی تێدا هێناوه زۆره، ئه‌گه‌ر ڕیزیان بكه‌ین زۆری ده‌وێت، له هه‌موو جاره‌كانیشدا نوێنه‌ری كورد له په‌رله‌مان و حكومه‌تی به‌غدا بیانووی جۆراوجۆریان هێناوه‌ته‌وه بۆ شكسته‌كانیان.\nئه‌وه‌ی ئێستا له عیراقدا ده‌گوزه‌رێت به ته‌نها یاریكردن نییه له‌گه‌ڵ یارزانه عیراقییه‌كان، به‌ڵكو له‌گه‌ڵیشیدا یاریكردنه له‌گه‌ڵ زلهێزه‌كانی جیهان و ناوچه‌كه كه هه‌ریه‌كه و ئه‌جێندای خۆی هه‌یه له عیراقدا.\nمالیكی ئه‌گه‌رچی له‌لایه‌ن زۆربه‌ی هێزه‌كانی ناوچه‌كه و ئه‌مریكاوه گڵۆپی سووری بۆ هه‌ڵكراوه، به‌ڵام له‌به‌رئه‌وه‌ی زۆربه‌ی سوننه‌كان له كوتله‌كه‌ی عه‌للاویدان و به ئاسانی نایه‌نه ژێرباری فه‌رمانڕه‌وای مالیكی، ئه‌وه پێویستی زۆری به كورده بۆ ئه‌وه‌ی هاوسه‌نگیی ڕابگرێت و وا خۆی نیشانبدات كه ده‌توانێت حكومه‌تی نیشتمانیی بنكه‌فراوان پێكبێنێت. له‌م كاته‌دا به سوودوه‌رگرتن له هه‌موو شكست و كه‌مته‌رخه‌می و هه‌ڵه و كه‌موكوڕییه‌كان ئه‌ركی یاریزانه‌كانمانه یاریی یه‌كلاكه‌ره‌وه ببنه گۆڕه‌پانی مالیكی و به‌رله‌وه‌ی چه‌پكه‌گوڵی پیرۆزبایی بۆ ببه‌ن و بهێڵن بۆ جاری دووه‌م له‌سه‌ر كورسی ده‌سه‌ڵات دابنیشێت، مافه به‌ده‌ستنه‌هاتووه‌كانی گه‌لی كوردی له‌گه‌ڵدا یه‌كلابكه‌نه‌وه، نه‌كه‌ن ئه‌مجاره‌ش بیسپێرن به به‌ڵێن و موجامه‌له و دوایی به ده‌ستی به‌تاڵ بێنه‌وه بۆ كوردستان. بیریشمان نه‌چێت له‌دوای پرۆسه‌ی ئازادی عیراقه‌وه كورد له به‌غدا ساڵ به ساڵ له پاشه‌كشه‌دایه و كه‌سیش ناتوانێت گره‌نتی ئاینده‌ی كورد بكات.


کامەران وریا قانع: خودایه عه‌ره‌ب بوونمان بكه بە به‌زه‌یی له ڕۆژى حساب. – WTARIKURD\nکامەران وریا قانع: خودایه عه‌ره‌ب بوونمان بكه بە به‌زه‌یی له ڕۆژى حساب.\nئه‌مه ناویشانى نووسینێكى جوانى نوسه‌رى سعودى دكتۆر عه‌بدولله دۆسى یە، كه سه‌رى سورماوه له جیاوازه‌كانى نێوان وڵاتى سعوده‌یه و سوید. نووسەر ده‌ڵێت:\nهه‌رچه‌نده له سعودیه ئامۆژگاریى ، وتارى ئاینى ، قسه‌ى باش ، قورئان ، ته‌فسیر، یه‌ك تاك خوداى ، زانستنى فیقه و وه‌هه‌زاران مزگه‌وت و سه‌دان هه‌زار كه‌سى واعز هه‌یه، ئه‌مانه هیچى له سوید نیه، له‌گه‌ڵ ئه‌وه‌ش سوید له پله‌كانى یه‌كه‌مه له لیستى وڵاته شه‌فافه‌كان ، كه‌چى سعودیه له خواریى خواره‌وه‌ى ئه‌و لیسته‌یه.\nپێغه‌مه‌ر (د.خ) داواى له هاورێكانى كرد كۆچ بكه‌ن بۆ حه‌به‌شه و فه‌رموى: كه پاشایه‌كى لێیه سته‌م و زولم ناكات.\nهه‌رچه‌نده له حه‌به‌شه نه قورئان هه‌بوو بۆ خوێندنه‌وه و نه خوتبه‌ى ئاینى، له‌گه‌ڵ ئه‌وه‌ش دادپه‌روه‌رى به‌رقه‌رار بوو.\nهه‌رگیز كێشه‌ى موسلمان كه‌مى وتارى ئاینى و كه‌مى خوێندنه‌وه‌ى قورئان و شه‌رحى حه‌دیس نه‌بوه، به‌ڵكو كێشه‌كه‌یان مامه‌ڵه نه‌كردنیان بوه به‌دادپه‌روه‌رى و ئینساف.\nئه‌و دادوه‌ره‌ى عه‌لى كورى ئه‌بو تالیب دایمه‌زراند ، مافى ئه‌و (ده‌رعه‌ى ) دا به یه‌هودیه‌ك، كه له‌گه‌ڵ ئیمام على كه‌وته كێشه له‌سه‌رى.\nخودا ده‌وڵه‌تى دادپه‌وره‌ریى ده‌پارێزت هه‌رچه‌ند كافر بن و، ده‌وڵه‌تى سته‌مكار له‌ناو ده‌بات هه‌رچه‌ند ئیسلامى بێت.\nئه‌گه‌ر وتار و قورئان و سیره‌ى ئه‌سحابه و حه‌دیس و نه‌بێته به‌شێك له دنیابینى بۆ مامه‌ڵه‌كردن له گه‌ڵ هه‌ژاران و لاوازه‌كان مافه‌كانیان دابین نه‌كات ( ئه‌گه‌ر داواشى نه‌كه‌ن) ئه‌وه فاتیحه‌یك له‌سه‌ر جۆرى بیركردنه‌وه‌ت بخوێنه.\nله سوید مامه‌ڵه له‌گه‌ل مرۆڤ ناكه‌ن له‌سه‌ر بنجینه‌ى ره‌گه‌زنامه‌كه‌ى، به‌ڵكو له‌سه‌ر بنچینه‌ى مرۆڤبوون مامه‌ڵه‌ى له‌گه‌ڵ ده‌كرێت.\nله سوید به‌یانیان له دەرگاى ماڵه‌كه‌ت ئه‌درێـت و شیر بۆ منداڵه‌كه‌ت ده‌هێنن بێ ئه‌وه‌ى منداڵه‌كه‌ت ڕه‌گه‌زنامه‌ى سویدى بێت. ئه‌وه‌ى هه‌یه ئه‌ویش مرۆڤه و وه‌كو منداڵێكى سویدى پێویستى به شیر هه‌یه.\nله وڵاتى منیش له درگاى كه‌سێكى نیشته‌جێى بیانى نادرێ ته‌نها ئه‌گه‌رجه‌ماعه‌تى جه‌وازات نه‌بیت كه ته‌ماشاى ئێكسپایه‌رى پاسپۆرته‌كه‌ى ده‌كه‌ن بۆ سنورداشكردن.\nله سوید دواى چوار ساڵ مانه‌وه‌ت به به‌رده‌وامى مافى مانه‌وه‌ى هه‌میشه‌یت ده‌ست ئه‌كه‌وێت.\nله وڵاتى منیش كه‌سى نیشته‌جێ ئه‌بێت هه‌موو جار ماوه‌ى مانه‌وه‌ى تازه‌ى بكاته‌وه ئه‌گه‌ر هه‌زار ساڵیش لێره بژى.\nله سوید كه‌سى نیشته‌جێ ده‌بێته خاوه‌ن ره‌گه‌زنامه دواى شه‌ش ساڵ ئه‌گه‌ر به‌به‌ر‌ده‌وامى له‌وێ بژیت، ئه‌گه‌ر مێژووى ئه‌و وڵاته شاره‌زا بیت.\nله وڵاته‌كه‌ى منیش كه‌سى نیشته‌جێ به شه‌ش ساڵ ئه‌گه‌ر مافى دروست كردنى خێزان وه‌ربگرێت. وه ڕه‌گه‌ز نامه‌ى پێنادرێت ئه‌گه‌ر هه‌موو قورئان و ئنجیل و زه‌بور و هه‌موو مێژووى كه‌نداوى عه‌ره‌بی بزانێت له‌سه‌رده‌مى ئاده‌مه‌وه تاكو ئه‌مرۆ.\nله سوید مامه‌ڵه به ئیسلام ئه‌كه‌ن هه‌رچه‌نده كافرن، له ولاتانى ئیسلامیش به میتۆدى كوفر ئیش ئه‌كه‌ين هه‌رچه‌ند موسڵمانین . هاولاتیه‌كى سودى نابێته كه‌فیلى سوماڵیه‌ك، هندیه‌ك كه ئیستغلالى بكات داواى هه‌مووشتێكى لێ بكات و مافى زه‌وت بكات، له سوید مێر منداڵێك نادۆزیته‌وه كه هێشتا سمێڵى دانه‌ناوه پێت بڵێـت: بێ ده‌نگ به ئه‌گینا سنورداشت ئه‌كه‌م. له سوید كاره‌كه‌رێك نادۆزیته‌وه رۆژانه بیست و چوار سه‌عات كار بكات و له هه‌فته‌یه‌ك حه‌وت رۆژ. منداڵه‌كانت فێر بكه‌ن ئه‌وه به‌نغالیه‌ى كه شه‌قامه‌كان پاك ده‌كاته‌وه براته له ئیسلام و ره‌نگه به نرختر بێت له تۆ له لایه‌ى خودا.\nمنداڵه‌كه‌ت فێربكه ئه‌وه‌ى چێشتت بۆ لێده‌نێت ئه‌وه‌ى جله‌كانت بۆ ده‌شواو ئه‌وه‌ى نانت بۆ ده‌كات وه‌كو تۆ مرۆڤه و هه‌ست و كه‌رامه‌تى هه‌یه، ئه‌و هاتوه بۆ ئێره ته‌نها پارویه‌كى حه‌ل دابین بكات.\nئه‌وه له‌سه‌ر هه‌موو وڵاتانى كه‌نداو پراكتیك ده‌كرێت به بێ جیاوازى و له‌سه‌ر هه‌موو موسڵمانانیش.\nعێراقه‌یه‌ك هه‌یه چه‌ند ساڵێكه له سوید ئه‌ژیت، كوره‌كه‌ى یه‌كێكه له قوتابیه زیره‌كه‌كان، قوتابخانه‌كه‌ى بریار ئه‌دات گه‌شتێك بۆ وڵاتى به‌رازیل رێك بخه‌ن بۆ قوتابیه زیره‌كه‌كان. كارگێرى قوتابخانه‌كه داواى پاسپۆرتى ئه‌و كوره‌یان كرد بۆ مه‌سه‌له‌ى ڤیزا، دواى ماوه‌یه‌ك به‌رێوه‌به‌رى قوتابخانه‌كه به غه‌مبارى به باوكى كوره‌كه‌ى وت: به‌داخه‌وه سه‌فاره‌ت رازى نه‌بوون فیزا بۆ كوره‌كه‌ى بدات چونكه پاسپۆرته‌كه‌ى عێراقیه، به‌ڵام به‌رێوه‌به‌ره‌كه وتى: تكایه به كوره‌كه‌ت مه‌ڵێ بۆ ئه‌وه‌ى توشى شۆك نه‌بێت و دواتر كاریگه‌رى له‌سه‌ر كه‌سایه‌تى بكات، وه تكاى كرد كاتێكى ترى بداتێ تاكو ئه‌م كێشه‌یه چاره‌سه‌ر ئه‌كات. باوكى كوره‌كه به پێكه‌نینه‌وه قوتابخانه‌كه‌ى به‌جێهیشت و سه‌رى سورما له‌و به‌رێوه‌به‌ره كه ئه‌وه‌نده كاریگه‌ر بوو به بابه‌ته، چوه‌وه ماڵه‌وه به هاورێكان و كوره‌كه‌شى وت كه چى روویداوه!!. دواى چه‌ند هه‌فته‌یه‌ك به‌رێوه‌به‌ره‌كه ته‌له‌فۆنى بۆ باوكى هه‌مان كوڕ كرده‌وه پێيوت: بێت بۆ قوتابخانه بۆ چاوپێكه‌وتن.\nباوكه‌كه ئاماده بوو له رۆژى دیاركراو، به‌رێوه‌ربه‌ر به خه‌نده‌یه‌كه‌وه پێشوازى لێكردو وتى فه‌رموو ئه‌وه پاسپۆرتى سویدى بۆ منداڵه‌كه‌ت، باوكه‌كه توشى شۆك بوو نه‌یزانى چى بڵێت. به‌رێوه‌به‌ره‌كه وتى: په‌یوه‌ندیم كرد به سه‌رۆك وه‌زیرانه‌وه ده‌رباره‌ى كوره‌كه‌ت و به‌رێزشى رازى بوو په‌ساپۆرتى سویدى بدات به كوره‌كه‌ت تاكو تووشى هیچ شۆكێكى ده‌رونى نه‌بێت كه كاریگه‌رى خراپى له‌سه‌ر كه‌سایه‌تى هه‌بێت كه گه‌وره بێت.\nخودایه بوونمان له وڵاتى عه‌ره‌بى وه‌ك به‌زه‌یه‌ك بێت بۆ رۆژى حسبامان.\nمنیش ده‌ڵێم: خودایه به‌س كوردمان ئه‌مرۆ به‌سه بۆ ئه‌وه‌ى جیگاى به‌زه‌یت بین!\nنەبەز گۆران: ناشیرینكردنی دونیای شاشەكان.\nشێرزاد شێخانی: پێشنیارێك بۆ سەرۆكی حكومەتی خەتی 36.


Курдипедиа - چەند منداڵێکی کورد لە ئەرزەروم ساڵی 1986\n📷 چەند منداڵێکی کورد لە ئەرزەروم ساڵی 1986 | Группа: Изображение и описание | Язык статьи: 🏳 کوردیی ناوەڕاست\n➕ Добавил (M. B.) на May 17 2016 10:44PM\n✍ Этот пункт недавно дополнено (M. B.) на: May 17 2016 10:46PM\n👁 Этот пункт был просмотрен раз 3,658\n📷 Фото файл 1.0.1 92 KB May 17 2016 10:44PM M. B.


السبت 06 تشرين أول 2018 - 10:37\nبانكی ڕافیدەین پێدانی پێشیەنەی نوێی بۆ فەرمانبەرانی دەوڵەت ڕادەگەێنێت كە بڕەكەی 15ملیۆن دینارە.\nنوسینگەی ڕاگەیاندنی بانكەكە لەبەیاننامەیەكدا، ئەمڕۆ شەممە، وێنەیەكی دەست ئاژانسی هەواڵی عێراقییە كەوتووە ڕایگەیاند: بڕێك پارە تەرخان كراوە و لەڕێگەی ماستر كارد بۆ نزیكەی 1979فەرمانبەر وەك پێشینە خەرجدەكرێت.\nهەر لەبەیاننامەكەدا هاتووە:خەرجكردنی ئەو پێشینەیە لەڕێی ئاگاداركردنەوەی فەرمانبەرانە بە نامە ودواتر ئاگاداری دەكاتەوە كە ئامادەی وەرگرتنی پێشینەكە بێت و دوای تەواوكردنی ڕێكارە یاساییەكان پێشینەكە خەرجدەكرێت و لەڕێی ئامڕازەكانی پێدانی ئەلكترونی كە بڕەكەی تێدایە دەدرێتە فەرمانبەران.


سەروەرییەکانمان کامانــــەن؟بەرژەوەندییەکانمان له کـوێن؟\nلەم ساڵەی کە ڕابرد، زیاتر لە هەموو کەڕەتەکانی پێشوو هێرشی ناڕەوا دەکرێتە سەر رۆڵ و کەسایەتیی ڕابەرانە لەناو کۆمەڵگەی کوردستان. بۆ گەیاندنی ڕوانگاکەم ناچارم باسێکی کورت لە رۆڵی ڕابەران لە ژیانی میللەتانی رزگارنەبوو بکەم. هەرچەند ئەمە ئەلفبایە، بەڵام قەدەری میللەتی کورد والێدراوە بە ئاسانی لە ئەلفبای خۆبەڕێوەبردن دەرناچێ.\nهیچ میللەتێکی تەنگوچەڵەمەداری چارەنووسساز، بە بێ ڕابەرانی میللی نەیانتوانیوە لە وەرچەرخانە مێژووییەکان بپەڕنەوە. لە مێژوودا نموونە پەیدا نابێ و لەم رۆژگارەیشدا ئەزموونێک نابینین، کەواتە چ حیکمەتێکی تێدایە لەم بارودۆخە چارەنووسسازەدا بەشێک لە بزووتنەوەی سیاسیی کوردستان هەموو تاقەتی خۆی بۆ بەدناوکردن و ڕیسواکردنی سەرکردە میللییەکان تەرخان کردووە! ئایا میللەتی ئێمە لەبارانیدا هەیە بە بێ ڕابەرەکانی، کێشە چارەنووسییەکانی خۆی بەڕێوە بەرێت؟ ئەو ئەرکەی لە مەنتقی بەڕێوەبردنی وڵاتدا هیچ میللەتێکی سەرکەوتوو لێی لانەداوە، هەندێ سیاسەتمەدار دەیانەوێ کورد ئەو تاقیکردنەوە فاشیلە بکات؟\nئەرکی سەرەکیی ڕابەران تەنیا بەڕێوەبردنی دەوڵەت نییە، بەڵکوو دروستکردن و پاراستنی دەوڵەتە. ڕابەران لە توانایاندایە ئیرادەی میللی کۆ بکەنەوە و یەکی بخەن، بۆ ئەوەیش متمانەیەکی مێژوویی و ئەزموونی ژیانی میللەتیان لە پشتە. میللەتان بە زەروورەتی ژیانی خۆیان هەست بە رۆڵی ڕابەر دەکەن. بۆیە گەچڵاندنی سومعەی ڕابەران، شێواندن و سوکایەتیکردنە بە ئیرادەی گشتی.\nلەم ڕوانگەیەوە پێویستە هێزە ئۆپۆزیسیۆنەکان بە وریاییەوە دەست بۆ خیتابکردنی ڕابەران ببەن، چونکە سەروەریی میللی، بیانەوێ یان نەیانەوێ سەروەریی شەخسی و حزبیی ئەوانیشە.\nلەم دیباچەیەوە دێمە ناو باسکردنی ئەو هێرشە بێپاساوەی دەکرێتە سەر سەرۆک بارزانی. هەروەها هەمان هێرش بە جۆرێکی دیکە دەکرێتە سەر بەڕێز نێچیرڤان بارزانی. یەکەمیان ڕابەری نیشتمانییە و دووەمیان سەرکردەیەکی بەتوانایە لە دروستکردنی بنەماکانی دەوڵەتدا. بەڕێز مەسعوود بارزانی ڕابەری میللەتە و لە سەرکردایەتیکردن و پاسەوانیکردن لە بەرژەوەندییە نەتەوەییەکان حیکمەتێکی مێژووکردی هەیە.\nئەو حیکمەتەیشی بە ژیان و ئەزموون بەدەست هێناوە نەک بە رەزامەندیی ئەم و ئەو کەسایەتی و حزب. ئێمە مەسعوود بارزانیمان بۆ ئەرکە مێژووییەکانی پێویستە نەک بۆ کێشەی حزبایەتی. ئەگەر\nبپرسن: ئەرێ کام ئەرکی مێژوویی هەیە مەسعوود بارزانی پێی هەڵسابێ؟ دەتوانین لە مێژووی نزیکمانەوە دەست پێبکەین: پێکهاتنی بەرەی کوردستانی کە هەموو بزووتنەوەی شۆڕشگێڕی لە یەک پڕۆژەدا کۆ کردەوە. رادەستکردنی دەستەڵات لە بەرەی کوردستانییەوە بۆ حکوومەتی هەڵبژێردراوی دوای راپەڕین.\nپڕۆژەی بەفیدراڵیکردنی عێراق و پەڕاندنەوەی جۆری خۆبەڕێوەبردنی کورد لە ئۆتۆنۆمییەوە بۆ فیدراڵییەت. بەرەنگاربوونەوەی دەستێوەردانی بیانی لە کاروباری کوردستان لە ١٩٩٤-١٩٩٨. پێداگرتن لە رێگەنەدان بە سوپای تورکیا لە ساڵی ٢٠٠٣. ماف و پشکی کورد لە دەستووری نوێی عیراق.\nبەرەنگاربوونەوەی پڕۆژەی بریمەر لە بچووککردنەوەی قەوارەی کوردستان لە پێکهاتەی عێراق. چەسپاندنی رەوایی مانەوەی سوپای کوردستان بە ناوی پێشمەرگە. ئێستایش بەرەنگاربوونەی نەخشەی شۆڤێنیانەی نووری مالیکی و پێداگرتن لەسەر رەوایی پرسی سەربەخۆیی کوردستان. رۆڵی کاریگەرانە لە پڕۆسەی ئاشتیی کورد- تورکیا لە باکووری کوردستان.\nجیا لە مەسعوود بارزانی و جەلال تاڵەبانی، کێی دیکە لە کوردستان ئەو ئەرکانەی پێ ئەنجام دەدران؟ ئەوە توانایی رابەرانە و متمانەی میللەتە کە مەسعوود بارزانی هێناوەتە ئەو پێگەیە. بۆیە پێویستە هەموو لایەنەکان ئەم راستییەیان لە بەرچاو بێت و لەوەدا خۆیان بە شەریک بزانن نەک هەوڵی سڕینەوەی بدەن. چونکە ئەمە ئەرکێکی نیشتمانییە لە بەرانبەر شۆڤێنییەتی مالیکی، پشتی بارزانی بگیرێت نەک بنوزێنەوە و پێی بڵێن "لەبەر چوار ملیار دۆلار بەغدایان لە کیس داین." یان لە لایەکی دیکەوە هەوڵی سەربەخۆییخوازانە، بە بێبەرنامەیی و توندڕۆیی دابنێن.\nڕۆڵی مەسعوود بارزانی بە کەموکوڕییە ئیدارییەکان ناقرسێندرێ، ئەو دیفاع لە سەروەری و کەرامەتی میللی دەکات، بۆیە هەر کەسێک لێی دوور کەوێتەوە خۆی لەو شانازییە بێبەش دەکات.\nدەبێ ئاماژەیەکی کورت بە رۆڵی نێچیرڤان بارزانی بکەم، چونکە ئەو وەک تەواوکاری پڕۆژەی مەسعوود بارزانی کار دەکات و لێهاتووییەکی باشی لە بنیادنانی دەزگاکانی دەوڵەت و پاراستنی تەبایی ناو بزووتنەوەی سیاسیی کوردستان و راگرتنی باڵانسی سیاسەتی هەرێمایەتی نیشان داوە.\nتەنگوچەڵەمە ئاڵۆزەکان هەمیشە پێویستیان بە حزووری بەڕێز نێچیرڤان بارزانی هەبووە. یەکێک لە باشییە دیارەکانی ڕوانگای نێچیرڤان بارزانی، دەرهێنانی هێزەکانی ئۆپۆزسیۆنە لە گۆشەگیریی کوشندە. کەشی سیاسیی ئێستای کوردستان بە بێ کاراکتەرە سەرەکییەکانی تووشی وەستان و قەیران دەبێ.\nنێچیرڤان بارزانی ئەو کاراکتەرە کاریگەرەیە کە بە فراوانی و گشتگیری دەڕوانێتە بەشداریکردنی سیاسی. ئەو ڕوانگای حزبیانەی بەرچاوتەسکی نییە. ئەوەیش رەگەزێکە لە کۆنەوە سەرۆک مەسعوود بارزانی پەیڕەوی کردووە.\nنێچیرڤان بارزانی، بە بنیادنەری ستراتیژییەتی گەڕاندنەوەی سامانی نەوتی کوردستان دادەندرێ و لەو پێناوەدا ڕێگەیەکی سەختی بڕیوە و سەروەرییەکی باشی بۆ نیشتمان دابین کردووە.\nنەوت بۆ کوردستان سامانە و چەکیشە. دابەشکردن و ستمەلێکردنی میللەتی کورد لە نەخشەی کۆلۆنیالیزمدا هەر بۆ دەستبەسەرداگرتنی نەوت بووە. بۆنی نەوت لە سەد ساڵی رابردوودا ئەورووپا و ئەمەریکای لە راست چەوساندنەوە و ڕاگواستن و کۆمەڵکوژکردنی کورد بێدەنگ دەکرد. ئێستایش هەمان ئاسار بە حەزی ئەمڕۆی ئەمەریکاوە جار جار دەردەکەوێ.\nلە کارزارێکی نیشتمانی و نێودەوڵەتیدا نێچیرڤان بارزانی، وەک بەشێکی سەرەکی لە پڕۆژەی سەربەخۆیی سەرۆک بارزانی، توانی نەوت بۆ کورد بگێڕێتەوە و لە بازاڕی جیهانیدا شوێنی بۆ بکاتەوە. جا با ئەو شوێنە زۆریش گەورە نەبێت، بەڵام بە لانی کەمەوە ژیانێکی سەربەخۆیانە بۆ کۆمەڵگەی کوردستان دابین دەکات.\nهەروەها چەکی نەوتیشی بۆ کورد گەڕاندووەتەوە و ئەو ستراتیژییەتەی کوردستان لە ڕێی تورکیاوە بە ئەورووپاوە دەبەستێتەوە و ئاساییشی ناوچەکە بە هاوکاریی کورد دادەڕێژرێتەوە، ئەوە شاکارێکی نیشتمانییە و باشترین قەڵغانە بۆ پاراستنی کوردستان لە هەموو پەلامارێکی مێژوویی کە راهاتووین هەمیشە کابوسی پێوە ببینین.\nبەرەنگاربوونەوەی سەرۆک بارزانی بۆ سیاسەتی داگیرکارانەی مالیکی و جێگیرکردنی سوپای کوردستان (پێشمەرگە) لە سنووری نیشتمانی هەمیشە داگیرکراودا (حەمرین) جیا لە ئیرادەی رابەرانە و متمانەی میللەت، پشتی بەو ستراتیژییە نوێیەشەوە قایمە. لەم ستراتیژییەتەدا کورد نیشتمان و چارەنووسی خۆی دەکەوێتەوە دەست و ئەگەری ئازارە مێژووییەکانی کەمتر بووەتەوە کە وەک گوتم لێمان بووەتە کابوس.\nئاشتیی کوردستان لە بەشی باشوور و تاوپێدانی ئاشتی لە باکوور و باڵکرانەوە بۆ خۆپاراستنی بەشی ڕۆژاوای کوردستان، هەمووی سەرێکی دەچێتەوە سەر سامان و چەکی نەوت کە بۆ کورد گەڕاوەتەوە. ئەمە زەروورەتی ژیانی کۆمەڵگەی کوردستانە و هەموو بوارەکانی دیکە بەمەوە بەستراونەوە.\nمنیش دەزانم کەموکوڕیی کارگێڕی هەیە، بەڵام چارەنووس لە سەرووی کارە بچووکەکانە کە ئەگەر ئەمڕۆیش نەکرێ ئەوە سبەینێ جیلی خۆی بۆ پەیدا دەبێ و چاکی دەکات. بەڵام خوانەخواستە ئەگەر چارەنووس بکەوێتە مەترسییەوە ئەوە هەموو کورد بە ئۆپۆزسیۆنیشەوە رادەماڵدرێ و هەموومان لە ماڵی وێراندا پەنجەی داخ دەگەزین و دەکەوینەوە “هەڵسەنگاندن” کە چیمان بکردبا و چیمان نەکردبا باش دەبوو! بۆیە بە پێویستی دەزانم بەڕێزانی وەک نەوشیروان مستەفا و سەڵاحەددین بەهائەدین واقیعییانە بڕواننە رۆڵی سەرکردەکانی خۆیان. هەڵبەت لە رووی حزبایەتییەوە بۆیان هەیە چەندی بتوانن منافەسەی پارتی یان یەکێتی بکەن و لەوێدا خەڵک بڕیاری خۆی دەدات.\nئاگایی نەتەوەیی و بەرژەوەندیی نیشتمانی وا دەخوازن لەو گۆشەوە تەماشای رۆڵی مەسعوود بارزانی و نێچیرڤان بارزانی بکرێ. رێبازی نەتەوەیی و نیشتمانی و ئینسانییانەی بارزانیی نەمر واقیعێکە و کورد بە هەموو لاباڵەکانی لە جەوهەردا لەسەری کۆکن. ئەو رێبازە بۆ کوردە و مڵکی هیچ حزبێک بە تەنیا نییە.


یەکێک لەو دیاردە ناشارستانی و ناشرینانەی نێو کۆمەڵگای کوردی، دیاردەی تەقەکردنە کە ناودەبڕێت بە تەقەی خۆشییە. کە ڕیشەی ئەم دیاردە ناشرینە دەگەرێتەوە بۆ ئەوکاتانەی لەگوندەکان ئاهەنگی هاوسەرگیری سازدەکرا، لەوکاتەدا وەک دەربڕینی خۆشی تەقە بە ئاسماندا دەکرا!\nئەگەر جاران دواکەوتوونی کۆمەڵگا هۆکار بووبێت بۆئەم دیاردەیە، و ڕوانینی تاکی کورد لەوەدا کورت بووبێتەوە کە ژن هێنان لەگوندیکی تر یان عەشرەتیکی تر یان تەنانەت لەو هەمان گوندو بنەماڵەدا ڕەمزی سەرکەوتن بووبێت، ئەی ئیستا و لەم سەردەمی تەکنەلۆجیاو، جیهانگیری و مۆدێرنەدا، کە دەمی هەرتاکێکی کورد بکەیتەوە لە شوێنە گشتیەکان یاخود سەیری بڵاوکراوەکانی بکەیت لە تۆڕە کۆمەلایەتەکان ئەبینی لە یەک کاتدا سەدان مامۆستای ئاینی و فەیلەسوف، ڕۆژنامەنوس، چاودێری سیاسی، کۆمەلناس، پسپۆری دەرونی. شەرەزای فەلەک ناسی، ڕۆشنبیر و ڕوناکبیر، هونەرمەند شاعیر نوسەر، هەموو ئەمانە دەبینیت قسەدەکات و گوێ لە هیچ کەسی تر ناگرێت و خۆی وادەردەخات دواین حەقیقەت لای ئەوە!\nبەڵام لە حەقیقەدا کۆمەڵگایەکی وێرانەین هەموو ئەو پێشگری ناوانە سود و کاریگەری نەبووە نەک لە سەر خەڵكانی تر، بەڵکو لەسەر خودی کەسی قسەکەر خۆشی!\nتائێستا تاکە ڕیگای دەربڕینی خۆشی ئەوەیەکە لە کاتی سەرکەوتنی لایەنێکی سیاسی لەهەڵبژاردنەکاندا دیاردەی تەقەکردنی هەرەمەکیە بەئاسمانی ناوچە جیاوازەکاندا، کە ئەم دیاردەی تەقەکردنە هەموو جارێک چەندین قوربانی لێکەوتۆتەوە چ بە بریندار کرد و چ بە کوشتن.\nکوشتنی مرۆڤێک و لێسەندنەوە مافی ژیان جگە لەوەی تاوانیکی گەورەیە و لە ڕووی یاسایەوە سزای قورسی لەسەرە، واتا ئەوەشە کە خێزانێک لەبەریەک هەڵدەوەشێنیت و جەرگی دایکێک یان باوکێک دەسوتێنرێت و زۆرجار ژنیک بێوەژن بێت مندالێک بێ دایک یان باوک دەبێت. کەسی تەقەکەریش زۆر بێ شەرمانە و بە جورئەتەوە باسی ژمارەی ئەو فیشەکانە دەکات کە تەقاندویەتی یان باسی جۆری چەکەکەی دەکات!\nلایەنە سیاسیەکان و حکومەت هۆکاری سەرەکی ئەم دیاردەیەن و بێ باکن لە سەندنەوە مافی ژیان لە مرۆڤەکان و چونکە چەک دابە ش دەکەن بەسەر بە شیک لە لایەنگرانیاندا لە بۆنە جیاوازەکان و حکومەتیش مۆڵەتی چەک هەڵگرتن بۆ هەندێ کەس دەکات هەندێ جارکە هیچ هۆکارێکی بڕوا پێکراوی پێنیە بۆ وەرگرتنی مۆڵەتە.\nهەر زووش لە ساتەوەختی دەست پێکردنی تەقەکانەوە لایەنە جیاوازەکان لە ڕاگەیاندەکانەو دێنە سەر شاشە و دەڵین: خۆشیەکانتان بە تەقەکردن دەرمەبڕن وەک بڵێی ئاگایان لە هیچ نیە کە خەڵک چۆن چەکیان دەست کەوتوە.\nجگەلە تەقەی خۆشی دیاردەیەکی تریش لە بۆنەکاندا بە دی دەکرێت، ئەویش یاریە ئاگرینەکانە کە دیاردەیەکی زۆر ناشرینەو نایاسایشە، و لە کۆڵانەکان و ناوگەرەکاندا بە بێ ئەوەی حساب بۆ دانیشتوانی بکرێت دەدەقێنرێت.\nئەگەرچی زۆرجار تێبنی ئەوەم کردوە کە هێزە ئەمنیەکان هەرزوو دەگەنە ناوچەکە بۆ ئەوەی کەسانی فرۆشیار دەستگیر بکەن، تا ئێرە شایەنی دەست خۆشیە. بەلام دەپرسم کە ئەوەندە نایاسایەو هەمووان دەزانین سەرچاوەی بیزارکردنی خەڵکیە بۆ لە سنورەکانەوە بە ئاسانی دیتە خاکی هەرێم و لە ناوبازاڕەکاندا وا بە ئاسانی بڵاودەکرێتەوە؟\nبۆچەک و تەقەمەنی لە وڵاتانی جیهانەوە بە یاسای و نایاسایی دەکڕیت یاخود وەک هاوکاری دێت بە هێزە ئەمنیەکان بۆ پاراستنی ئەمنیەتی هاوڵاتیان، و پاراستنی سنورەکان و ئامادە باشی بۆهێرشی دوژمنان. بەڵام وابە ئاسانی دەگاتە دەستی کادری حزبەکان و بە ئاسانی مامەڵەی پیوەدەکرێت و لە بۆنەکاندا ئاسمانی کوردستانی پێ گولەباران دەکرێت و پێش کەوتنە سەرزەویش جەستەی مرۆڤیکی بێ گوناهی پی خوێناوی دەکرێت؟


مەلا کامەران لەسەر بوونی مافی ژنان هەرەشە لە رۆژئاوا دەکات » KadirShorsh\n« مەلا سەمەد پشتگیری تاوانەکانی داعش دەکات | Turkey´s double standard policy toward the Kurds »\nمەلا کامەران لەسەر بوونی مافی ژنان هەرەشە لە رۆژئاوا دەکات\nئەو زۆر نیگەرانە لە نەهێشتنی جوداکارییەکان و یەکسانکردنی ژن لەگەڵ پیاودا. دیارە ئەوەی ئەو لە نامەکەدا دەیلێت لە سیستەمی دیموکراسی و سیکولاردا جێی نابێتەوە. نامەکەی مەلا کامەران پڕی هەلەیە، هەروەها مەلا کامەران دەیەوێ سەری رۆژئاواش وەکو باشور لە قوڕی کۆنەپەرستی و داخراوەیەوە بنێت. مەلا کامەران نیگەرانە لەوەی ئەو هەنگاوە سەرەتای هەنگاوی گەورەتر بێت و بیری کۆنەپارێزی ئیسلامی بخاتە پاشەکشە لە ئاستی کوردستان و ناوچەکەدا.\nلە رۆژئاوای کوردستاندا یاسایەک بۆ مافی ژنان و یەکسانی ژن لەگەل پیاودا نوسراوە، یاساکە یاسایەکی یەکسانخوازە و هەوڵ دەدات جوداکاری و چەوساندنەوەی ژن نەهێڵێت. هەنگاوێکی بوێرانە و کەموێنەیە کە خۆی لە یاسا کۆنەپارێز و پیاوسالارەکانی ناوچەکە جیادەکاتەوە. ئەو هەنگاوە مەلا کامەرانی توورەکردووە و هەرەشەی کاردانەوەی زیاتر دەکات (لە خوارەوە نامەکەی مەلا کامەران و یاساکەی مافی ژنان داندراوە).\nئەو هەنگاوە، هەنگاوێکە کە دەبوایە لەباشوردا لەگەڵ ڕزگارکردنی لەبەهاری ساڵی ١٩٩١ دا جێگیربکرێت، چونکە لەسەردەمی خەباتی ڕزاگاریخوازی شاخدا خەبات لەپێناوی ئازادی و یەکسانی لایەنی بەهێزی هێزی ڕزگاریخواز بوو و بەهەزاران مرۆڤی جوان گیانی خۆیان لەو رێگایەدا بەخشی، بۆیە خەلكی ئازادیخواز لە کوردستانی ئازاددا چاوەڕاونی هەنگاوی شۆڕشگێڕانە و رەوا بوون. بەڵام بەپێچەوانەوە سەرکردەکان پشتیان لەو پرەنسیپانە و ئاواتی خەلکە ئازادیخوازەکە کرد. دەسەڵاتێکی نانیشتیمانی و پاوانچی و کۆنەپارێز لە باشوردا دەسەڵاتی گرتەدەست، بەمجۆرە لە باشوردا هەرگیز هەنگاوی لەو شیوەیە چاوی بە جیهاندا هەڵنەهێنا و هەموو ئازادیخوازان نائومێدکران.\nبەپێی نامەکەی مەلا کامەران، ئەو زۆر نیگەرانە لە نەهێشتنی جوداکارییەکان و یەکسانکردنی ژن لەگەڵ پیاودا. دیارە ئەوەی ئەو لە نامەکەدا دەیلێت لە سیستەمی دیموکراسی و سیکولاردا جێی نابێتەوە. نامەکەی مەلا کامەران پڕی هەلەیە، هەروەها مەلا کامەران دەیەوێ سەری رۆژئاواش وەکو باشور لە قوڕی کۆنەپەرستی و داخراوەیەوە بنێت. مەلا کامەران نیگەرانە لەوەی ئەو هەنگاوە سەرەتای هەنگاوی گەورەتر بێت و بیری کۆنەپارێزی ئیسلامی بخاتە پاشەکشە لە ئاستی کوردستان و ناوچەکەدا. دیارە ئاساییە ئەو وەکو کەسێکی ئیسلامی و کۆنەپارێز دژی ئەو هەنگاوە بووەستێتەوە، چونکە یەکسانکردنی ژن و پیاو لەگەل دینەکەی ئەو و بیروباوەرەکەی ئەودا نایەتەوە.\nئەو دەلێ هەڵوێستم دژی داعش و تاوانەکانی داعش هەبووە، بەڵام نابێ لە دەسەڵاتی شەرع و پرەنسیپەکانی ئیسلام لە کۆمەلگەدا کەمکرێتەوە. دیارە هەر مرۆڤێک خۆی بە خەڵکی ئەو نیشتیمانە بەداعش دەورەدراوە بزانێت و ریز لە سەروەری نیشتیمان و ئازادی مرۆڤەکان بگرێت، ئەرکی سەرشانیەتی نەک هەر هەڵویستی لەدژی تاوانکارانی داعش هەبێت، بەلکو دەبێ بەکردەوە خەبات دژی لەشکری تاریکی و بەربەریانەی داعش و بیروباوەرەکەیان بکات. لەراستیدا هاتنی داعش و تاوانکاری گەلکوژکارانەی ئیسلامیستەکانی داعش زۆر ئازاری داین، بەجۆرێک هەرگیز لەبیرمان ناچێتەوە. لە هەمان کاتدا لە خەو ڕایچڵەکاندین و هوشیاری کردینەوە. ئازارەکانی شەنگال و ئازایەتی کۆبانێ ناچارمان دەکەن بەخۆماندا بچینەوە، ئەوەش بەجۆرێک نابێت، کە دڵی ئیسلامیەکان و هێزە کۆنەپارێزەکانی پێ خۆش بێت.\nبەرزڕاگرتنی مافەکانی مرۆڤ و یەکسانی مرۆڤەکان بەبێ جیاوازی لە کۆمەڵگەدا ئەرکی سەرشانی هەر دەسەڵاتێکی یەکسانخواز و پێشکەوتووخوازە. ژنان ئەو بەشەی کۆمەڵگەن کە زۆرترین جۆری چەوساندنەوە و جوداکاریان لەسەرە بەتایبەتی لە کۆمەڵگەکانی رۆژەهەڵاتی ناوەڕاستدا. بەشێوەیەکی سەرەکی هۆکاری ئەو جوداکاریی و چەوساندنەوە و دەستدرێژیانە کەلتوری کۆنەپارێزی پیاوسالاری و داخراوە کە ئایین رۆڵێکی گرنگ و بنچینەیەیی لە پێگەیاندنی ئەو کەلتورەدا بینیووە. ئەگەر ئایین دەسەڵاتی هەبێت ئەو داخراوی و کۆنەپارێزییە زۆر زیاترە و دەستدرێژی و تاوانیش زیاتردەبن.\nلە سیستەمی دیموکراسیدا کە تیایدا رێز لە مافەکانی مرۆڤ دەگیرێت و یەکسانی ژن و پیاو لە کۆمەڵگەدا بە پێی کانون و دەستور هەیە، هەروەها ئایین لە ستات جیادەکرێتەوە و دەکرێتە بابەتێکی کەسیی، بەمجۆرە دەسەڵاتی لە بواری یاسادانان و بەرێوەبردندا نابێت ئەو سیستەمە رامیارییەیە کە تائێستا سەرکەوتووترین سیستەمە کە توانیبێتی لەلایەک پارێزگاری لە مرۆڤەکان و ئازادیان بکات و رێگە بە داخراوی و کۆنەپارێزی، وە چەوساندنەوەی ئایینی بگرێت، لەلایەکیتر مرۆڤەکان ئازاد بکات لەوەی پەیرەوی چ بیروباوەڕیکی ئایینی یا نائایینی دەکەن، بەڵام هیچ کەس و ئایینێک بۆی نییە ئازادی کەس پێشێل بکات و چەوساندنەوە و جوداکاری بەسەپێنیت.\nهەروەها لە سیستەمە دیموکراسیەکاندا یەکسانی لە نیوان ئایینەکاندا رێزی دەگیرێت و مرۆڤەکانی ئازادن لەوەی ئایین دەگۆڕن یا واز لە ئایین دەهێنن. چەوساندنەوە و جوداکاری بەرامبەر بە مرۆڤەکان لەبەر بیروباوەری ئایینی رەتدەکرێتەوە و پێشێلکاریی ئازادی مرۆڤەکان سزای لەسەرە، ئەوەش بۆ هەموو ئایینەکان وەکو یەکە، یاسا بەپێی ئایینی زۆرینە و کەمینە داناڕشترێت، یاسا سەربە رەنگ و رەگەز و لایەن و ئایین نییە، یاسا بێلایەنە و لەبەررۆشنایی پرەنسیپەکانی مافی مرۆڤ داڕشتراوە. هەروەکو لەئەگەری بوونی پێشێلکاریدا هەموو مرۆڤەکان لەبەردەم یاسادا بەیەکسانی سەیریان دەکرێت و بەپێی یاساکان هەڵسوکەوتیان لەگەلدا دەکرێت.\nلەکۆتاییدا دەستخۆشی لەو هەنگاوە بوێرانەیەی رۆژئاوا دەکەم و هیوادارم لە باشوری کوردستانیش لە داهاتوودا یاسایەکی لەمشێوەیە دابڕشترێت و جوداکاری و چەوساندنەوەی ژنان بەپێی یاسا و دەستور کۆتاییان پێ بهێندرێت و بەکردەوە چاڵاکانە لەکۆمەڵگەدا پەیڕەوی یاساکان بکرێت.\nدەقی یاساکە کە بۆ مافی ژنان و یەکسانی ژن و پیاو لە خوارەوە بخوێنەوە\nتێبینی ئەو تێکستە لە هاوڕێی خۆشەویست روناک شوانیەوە وەرگیراوە، کە زۆر سوپاسی دەکەم.\nبەرێوبەرایەتی کانتۆنی جەزیرە لە خۆرئاوای کوردستان یاسایەکی داڕشت بۆ بەرجەستەکردنی مافەکانی ژنان لە چوارچێوەی یاسا بنەڕەتیەکاندا ..\nژنانی کۆبانی تەنیا ڕۆڵیان لە بەرەنگاری و شەڕەکانانیاندا نەبوو کە سەرتاپای تۆمارکردنی داستان و نەخشاندنی مێژوویەکی پڕ لە شانازیە بۆ هەموو ژنانی کوردستان و جیهان ..\nڕۆڵی ئەوان کاریگەری هەبوو لە داڕشتنی یاسایەکی کە مافەکانیان لە یەکسانبوونی هەمەلایەنەی کۆمەلایەتی و سیاسی و فەرهەنگی مسۆگەر بکات و وەکو مرۆڤێکی خاوەن بوون و توانا حسابیان بۆ بکرێت ..\nگرنگترین ئەو بەندانەی لە یاساکەدا هاتووە :\n١. بەرەنگاربوونەوەی هەموو زەینیەتە کۆنەپەرستیەکان ئەرکێکە لەسەرشانی هەموو تاکێکی نیشتەجێی ناوچەکانی فەرمانڕەوایەتی خۆجێی دیموکراتی .\n٢. یەکسانی ژنان و پیاوان لە هەموو بوارە جیاوازە گشتی و تایبەتیەکاندا .\n٣. یەکسانی ژنان و پیاوان لە مافی ئیشکردن و کرێدا .\n٤. هەڵوەشانەوەی مارەیی بەو پێیەی کە ئامانج لێی بە موڵك کرنی مادی ژنانە و لەجیاتی ئەوە هەردوولا ژیانێکی هاوبەش پێکبهێنن .\n٥. یاساغ کردنی چەند ژنە بۆ پیاوان .\n٦. هەردوولا مافی لێکجیابوونەوەیان هەیە ، بە شێوەی تاکڕەوی جیابوونەوە ڕێیپێنادرێت .\n٧. یەکسانی ژن و پیاو لە هەموو بوارەکانی میراتدا .\n٨. یاساغ کردنی کوشتنی ژنان لە ژێربیانوی شەرەفدا و ئەژمارکردنی وەك تاوانێك کە هەموو بڕگە مادی و مەعنەوی و یاساییەکانی\nلە خۆگرتووە ، وە تاوانبارەکە سزادەدرێت بە هەمان ئەو سزایەی لە بڕگە یاساییەکاندا هاتووە بۆ تاوانباری بکوژی بە ئەنقەست .\n٩. یاساغ کردنی بازرگانی کردن بە منداڵان و ژنان بە هەموو شێوەیەکەوە وە سەپاندنی سزای توند بەسەر تاونکارەکانیدا.\n١٠. یاساغ کردنی توند و تیژی و چەوساندنەوەی ڕەگەزی بەرامبەر ژنان و ئەژمارکردنی چەوساندنەوی ڕەگەزی وەکو تاوانێك کە یاسا سزا بەسەر تاوانبارەکەیدا ئەدات.\nئیداره‌ی هاوبه‌شی کانتۆنی جه‌زیره له خۆرئاوای کوردستان یاسایه‌کی تایبه‌ت به ژنان ده‌رده‌کات، له یاساکه‌دا ماف‌و ئه‌ركه بنه‌ڕه‌تیه‌کانی ژنان دیاریكراون.\nئیداره‌ی هاوبه‌شی کانتۆنی جزیره، یاسایه‌کی به ژماره ٢٢ له ساڵی ٢٠١٤ ده‌کرد، که ناوه‌رۆکه‌که‌ی پره‌نسیپه سه‌ره‌کیه‌کان و حوکمه گشتیه‌کانی تایبه‌ت به ژنانه‌و هه‌ر یه‌که له هه‌دیه یوسف و حه‌میدی ده‌هام ئه‌لعاسی هاوسه‌رۆکانی به‌ڕێوه‌به‌ری خۆسه‌ری دیموکراتی کانتۆنی جه‌زیره ئیمزایان کردووه.\nده‌قی ژماره ٢٢ ی سالی ٢٠١٤\nله‌سه‌ر بنه‌مای به‌نده‌کانی هاوپه‌یمانی کۆمه‌ڵایه‌تی و به ئه‌رێ کردنی ئه‌نجومه‌نی یاسادانان له دانیشتنی ٢٧ مینی ساڵی ٢٠١٤، پره‌نسیپه سه‌ره‌کیه‌کانی و یاسای گشتیه‌کانی تایبه‌ت به ژن ده‌کرد. به‌ڕێوه‌به‌ری هاوبه‌شی کانتۆنی جزره ئه‌م مه‌رسومه‌ی ده‌کرد:\nژنان له کۆمه‌ڵگه‌مان که به چه‌مکی نێرسالاری به‌ڕێوه‌ده‌برێ ڕووبه‌رووی زۆر کێشه‌ی سیاسی، کۆمه‌ڵایه‌تی، که‌لتوری و ده‌روونی بۆته‌وه و ئه‌و دۆخه‌ش زوڵم، په‌راوێز خستن، دواکه‌وتوویی و بێ مافی بۆ ژنان لێکه‌وتۆته‌وه، وێرای پاشماوه‌ی نه‌ریتی باو که بۆته ته‌گه‌ره له به‌رده‌م پێکشه‌وتنی ژنان و په‌رۆشی بۆ ئاینده‌یه‌کی باش سنوردار ده‌کات و بونی چه‌ندین ڕیسا و یاسا و فاکته‌ری چه‌وساندنه‌وه به‌قوڵی شایه‌تی ده‌دات که خه‌باتی ژنان له پێناوی به‌ده‌ستهێنانی مافه‌کانی دا، هێشتاش به‌رده‌وامه و تا ئێستا ئه‌نجامگیر نه‌بووه و ئه‌وه‌ش ته‌نیا کاریگه‌ری خراپی بۆ سه‌ر ژن نیه، به‌ڵکو له‌سه‌ر هه‌موو کۆمه‌ڵَگه له‌وانه‌ش جیابونه‌وه‌ی به ئیراده‌یه‌ک تاک، هاوسه‌رگیری زۆره‌ملێی، فره ژنی و کێشه‌گه‌لێکی که له ژماره نایه‌ن، تارۆژی ئه‌مڕۆ زۆر بارگرانیه. له باوه‌ڕمانه‌وه به گرنگی ڕۆڵی ژن له خێزان دا که کرۆکی بنه‌ره‌تی کۆمه‌ڵَگه‌یه، ئازادی ژن گه‌ره‌نتی سه‌ره‌کیه له ئافراندنی خێزانێکی دیموکراتی و کۆمه‌ڵگه‌یه‌کی دیموکراتی ئازاد و ئاستی گه‌شه‌سه‌ندنی ھه‌ر کۆمه‌ڵگه‌یه‌ک به چالاککردنی رۆلی ژن و به‌شداری له بونیادنان و پێشخستنی کۆمه‌ڵگه. بۆ ئه‌وه‌ش ژن تێکۆشان ده‌کات تا ده‌سته‌به‌رکردن و گه‌ره‌نتی مسۆگه‌ر بۆ پاراستنی که‌رامه‌ت و به‌ده‌ستھێنانی ئازادی و مافی خاوه‌نداری کردنی له خۆی و رۆله‌کانی. له ئێستا به دواوه ڕازی نابێ به په‌راوێز کردنی . بزوتنه‌وه‌یه‌کی که ئازادی بکات پێداویستیه‌کی ده‌ستلێبه‌رنه‌دراوه بۆ به‌ره‌نگاربونه‌وه‌ی ھه‌موو جۆره دواکه‌وتویی، توندوتیژی و کوشتن.\nله کاتێکدا که گه‌ره‌نتی کردنی ئازادی ژن و مافه‌کانی له ئامانجی سه‌ره‌کی به‌رێوه‌به‌رایه‌تی خۆسه‌ری دیموکراتی دا ده‌بێ، ھه‌موو پرسه ھه‌ڵواسراوه‌کانی ژن له کۆمه‌ڵگه‌دا چاره‌سه‌ر بکرێن و ئاستی له ھه‌موو بواره‌کان دا به‌رز بکرێته‌وه و ژیانێکی ئارام بۆ مسۆگه‌ر بکرێ و بپارێزرێ له ئاست ھه‌موو چه‌وساندنه‌وه، توند و تیژیه‌ک و مافه ڕه‌واکانی گه‌ره‌تنی بکرێ. له پێناوی ھه‌موو ئه‌وانه‌دا کۆمه‌ڵێ پره‌نسیپ و بنه‌مای گشتی تایبه‌ت به ژنمان بۆ یه‌کسانی کرده‌یی گه‌ڵاڵه کرد، له پێناوی بونیادنانی کۆمه‌ڵگه‌یه‌کی دیموکراتی ژینگه‌یی ( ئه‌کۆلۆژی) ئازاد.\n１. تێکۆشان له‌به‌رامبه‌ر عه‌قلیه‌تی ده‌سته‌لاتداری کۆنه‌په‌رست له کۆمه‌لگه‌دا، ئه‌رکی ھه‌موو تاکێکی ھه‌رێمه‌کانی به‌رێوه‌به‌رایه‌تی خۆسه‌ری دیموکراتیه.\n２. یه‌کسانی له نیوان ژن و پیاو له ھه‌موو بواره‌کانی ژیانی گشتی و تایبه‌تی.\n３. ژن مافی ھه‌ڵبژاردن و خۆپاڵاوتن و وه‌رگرتنی ھه‌موو پۆسته‌کانیان ھه‌یه.\n４. پابه‌ندبوون به پره‌نسیپی ھاوسه‌رۆکی له به‌رێوه‌بردنی ھه‌موو ده‌زگاکان دا.\n５. ژن مافی دامه‌زراندنی رێکخراوه سیاسی، کۆمه‌ڵایه‌تی، ئابوری، که‌لتوری، رێکخراوه‌ی پاراستنی ڕه‌وا و رێکخراوه‌ی تری تایبه‌ت به خۆیان ھه‌یه که له‌گه‌ل ھاوپه‌یمانی کۆمه‌ڵایه‌تی ناکۆک نه‌بێ.\n６. ئاماده‌بونی نوێنه‌ری ڕێکخراوه‌کانی ژنان و رێکخراوه‌کانی مافی مرۆڤ وه‌ک چاودێر له‌کاتی دارشتنی ئه‌و یاسایانه‌ی که له کاتی نائاسایی دا له ئه‌نجومه‌نی یاسادانان ده‌رده‌کرێ به بانگھێشتێکی پێشوه‌خت له ئه‌نجومه‌نه‌وه.\n７. کاتێ له ئه‌نجومه‌نی یاسادانان یاسایه‌کی تایبه‌ت به ژن ده‌رده‌کرێ، ده‌بێ ئیراده‌ی ژن ڕه‌چاو بکرێ.\n８. یه‌کسانی له‌نێوان پیاو و ژن له مافی کار و کرێ.\n９. یه‌کسانی له نێوان شایه‌تی ژن و شایه‌تی پیاو له ڕووی به‌ھای یاساییه‌وه.\n１０. قه‌ده‌غه‌یه کچان بێ ره‌زامه‌ندی خۆیان ھاوسه‌گیریان پێ بکرێ\n１１. ماره‌یی به‌تاڵ ده‌کرێته‌وه و له‌به‌رئه‌وه‌ی له ڕووی مادییه‌وه ئامانج به موڵک کردنی ژنه و له جێی ئه‌وه به‌شداری ھه‌ردوو لایه له دابین کردنی ژیانێکی ھاوبه‌ش.\n１２. ڕێکخستنی پێشینه‌ی ھاوسه‌رگیری به شێوه‌یه‌کی شارستانیانه\n１３. قه‌ده‌غه کردنی فره ژنی.\n１４. ھه‌ردوو لا مافیان ھه‌یه که داوای جیابونه‌وه بکه‌ن و ناکرێ جیابونه‌وه به ئیراده‌ی تاک لایه‌نه بێ.\n１５. یه‌کسانی له نێوان ژن و پیاو له ھه‌موو پرسه‌کانی میراتی\n１６. قه‌ده‌غه‌کردنی شیربایی ، ژن به ژن و ژن له جیاتی خوێن\n１７. کوشتن به پاساوی شه‌ره‌ف تاوانه و له ڕووی مادی، مه‌عنه‌وی و یاساییشه‌وه وه‌ک تاوان ده‌بینرێ و ئه‌نجامده‌ری سزا ده‌درێ به‌پێی یه‌و ده‌قه یاسایانه‌ی که له یاسای سزاکانی تایبه‌ت به کوشتنی به ئه‌نقه‌ست دا ھه‌یه.\n１８. سه‌پاندنی سزای توند له‌سه‌ر ئه‌نجامده‌رانی خیانه‌تی ھاوسه‌ری به یه‌کسانی بۆ ھه‌ردوولا.\n１９. بازرگانی کردن به منداڵ و ژنانه‌وه به ھه‌موو جۆره‌کانیانه‌وه تاوانه و ئه‌نجامده‌رانی سزای توند ده‌درێن ھه‌موو بواره‌کانی بازرگانی (به‌کارھێنانی جنسی، کارکردن به مندالان و بازرگانی کردن به ئۆرگانه‌کانی جه‌سته).\n２０. توندوتیژی جیاکاری له دژی ژن قه‌ده‌غه‌یه و جیاکاری وه‌ک تاوان ده‌بینرێ و به‌پێی یاسا سزای ھه‌یه و له‌سه‌ر به‌رێوه‌به‌ری خۆسه‌ری دیموکراتیه که ھه‌موو جۆره‌کانی توندوتیژی جیاکاری قه‌لاچۆ بکات، له رێی میکانیزمای یاسایی و خزمه‌تگوزاری و دابین کردنی پاراستن و به‌رگرتن و چاره‌سه‌ری قوربانیانی توندوتیژی.\n２１. له‌سه‌ر به‌رێوه‌به‌رایه‌تی خۆسه‌ری دیموکراتیه که مافی مندالان گه‌ره‌تنی بکات و له ھه‌موو جۆره توند و تیژی و ئیستغلال کردنێک.\n２２. دابین کردنی مافی یه‌کسانی ژن و پیاو تایبه‌ت به یاسای ڕه‌گه‌زێتی\n２３. به‌رێوه‌به‌رایه‌تی خۆسه‌ری دیموکراتی له سه‌رێتی بیمه‌ی ته‌ندروستی و کۆمه‌لایه‌تی بۆ تاک و خێزان به تایبه‌تی مندالان و ژنان دابین بکات و بناغه‌ی سه‌ره‌کی ژیانێکی ئازاد و ئابرومه‌ندانه و پاراستن بۆ ژنانی بێوه‌ژن و به‌ساڵاچوو ده‌سته‌به‌ر بکات\n２４. ھاوسه‌رگیرکردن به کچان قه‌ده‌غه‌یه له ژیر هه‌ژده ساڵیه‌وه\nدەقی نامەکەی مەلا کامەران\nنامەیەكی كراوە بۆ بەڕێز: “صالح” مسلم هاوسەرۆكی پەیەدە\nبەرێزم: بەو پێیەی بەندە یەكەم مامۆستایەكی ئاینی بووم كە دژایەتی خۆم بۆ هەڵوێستی گروپە ئیسلامیەكان و بەتایبەتیش بەرەی نصرە دەربڕی ئەوكات كە لە عفرین و ناوچە كوردیەكان لە دژتان دەجەنگان، هەروەها یەكەم مامۆستایەكی ئاینی بووم كە دژاریەتی خۆمم دەربڕی لە چوونی گەنجانی كوردستان بۆ نێو ئەو گروپە ئیسلامیانە بۆ شەڕدژی كوردانی سوریاو بەڕاشکاوی ڕام گەیاند کە هەر کوردێک لەشەڕی دژی کوردستانی ڕۆژئاوا بکوژرێت پێی ناوترێت شەهیدو ستەمکارە، وە بۆ ئێستاش هەمووان هەڵوێستی بەندە دەزانن سەبارەت بە داعش و کۆبانی و پێشمەرگەو شەڕڤانەکان….هتد!.\nبەهەرحاڵ ئەوەی دەمەوێت لەم نامەیەدا تۆخی بكەمەوە تا خراپ حاڵی بوون ڕوونەدات، ئەوەیە: بەڕێزتان و پەكەکەو پەیەدەو ئەو هێز گەل و ئایدۆلۆژیایە یەكسان نین بە یەك بست لە خاك و نیشتمانی کوردستان، ئێوەو هەڵوێستەكانتان یان بیروباوڕ و ئایدۆلۆژیاتان جیگەی ڕەخنەو قسە لەسەركردنە، ڕاستە ئێوە قوربانی زۆرتان داوە لە مێژووی شۆڕشی نەتەوایەتیدا، بەڵام ئەوە مانای ئەوە نیە ئەوەی دەتوانن بیكەنە دەستورو نەهج و پرۆگرامی حیزبی خۆتان بەهەمان شێوەش بیسەپێنن بەسەر گەلانی ژێر دەستەتانداو ڕەچاوی ئاین و بیروباوەڕی زۆرینەی ئەو خەڵكە نەكەن!، بەتایبەتی ئاینی پیرۆزی “ئیسلام” كە ئاین و بەرنامەی ژیانی زۆرینەی خەڵكی كوردستانەو دەبێت ڕێزی لێبگیرێت، زۆر بەداخەوە وا خەریكە قسەی نەیارەكانمان لەسەرتان دەبێت بەڕاست و گومانە باشەكانی ئێمەش دەبنە هەڵە و بەرگری كوێرانەو دەمارگیری!، وا خەریكە شەرمەزارمان بكەن!، بەڕێزم: دەركردن و پەروایز خستنی ئاین لە ژیانی خەڵكی لە بواری كۆمەڵایەتی ئابوری و سیاسی… جگە لەوەی هاوسۆزی و هاو خەمی موسڵمانان و زانایانی ئاینی میللەتەكەی خۆت لە دەست دەدەیت، هیچ بەرهەمێكی باشیشی نابێت و سەرئەنجام دەبێتە هۆی بەهێزبوونی بزوتنەوە ئیسلامیەكان و ئینتمایی ئاینی، ئەوكات دەبێت بەڕێزیشتان یان وەك ستالین ببەنە دیكتاتۆرێكی خوێن ڕێژی موسڵمان كوژ كە ئەوەش هەر دادت نادات و سەرئەنجام شكست دەخۆیت و لە لوتكەی كۆشكەكەتدا ” قل هو الله أحد ” دەخوێنرێتەوە وەك ئەوەی لە كۆشكی كرملن دا خوێنرا، یان سەرئەنجام وەك ئێستای توركیات لێ بەسەردێ دوای حەفتا ساڵ علمانیەتی تۆتالیتاری و ستەم و نادادی بەرامبەر ئیسلام دواجار لەسەردەستی ئیسلامیەكان ملی شكا !، ئەوەش بزانە ئیسلام پێویستی خەڵكە نەك پێویستی بە خەڵك بێت، ئیسلام ناسەپەێت بەڵكو دەبێت خۆت زۆر مەمنونی ببیت ئەگەرنا منەتی پێت نیە، ئێمە لە زووەوە وتومانە داعش لیزمە لە ئیسلامیدا هەیە و لە چەپ و ماركسی و علمانیەتیشدا هەیە چونكە لۆژكەكەی سڕینەوەی هەموو ئەوانی تر و ڕەنگەکانی ترە ئەوكارەی ئێوەش كە لە\n“میرات و مارەیی ئافرەتان” و وەك پێدەچێت لە هەمووشتەكانی تردشدا هەر وایە!، جۆرێكە لە داعشێتی بەسەر زۆرینەیەکی موسڵماندا، ئێمە گومانی هەڵەمان وابوو كە ئێوە هیچ كێشەیەكتان لەگەل خودی ئیسلامدا نیە، بەڵام پێچەوانەكەی ڕاست دەرچوو، ئێوە كێشەتان لەگەڵ خودی ئیسلامدا هەیە، بەم پێیە وا پێدەچێت لای ئێوە دەبێت ئیسلام پێشی موسڵمان باجی لەسەر بێت،\nبەڕێز: وا خەریكە دەگەمە كۆتایی نامەكەم، دووبارەی دەكەمەوە بەڕێزت و پارتەكەت شتێكن و نیشتمان و خاك و نەتەوەی كوردوستان شتێكی تر، ئێمە بەردەوام دەبین لە هاوسۆزی و پەرۆشی و یارمەتی و پشتیوانی بست بە بستی خاكی كوردوستان لە هەر چوار پارچەكەداو جیاواز سلێمانی و کۆبانی بۆ ئێمە نییەو بە پەرستشیشی دەزانین، بەڵام لێرە بەدواوە چاوێك بەهەڵوێستەكانماندا دەگێڕینەوە لە پشتوانی و یارمەتی دانی تۆ و پارتەکەت و شەڕەڤانەكانت،خۆ ئەگەر ئێوە پەشیمان نەبنەوە لەو هەڵوێستەتان بەرامبەر بە ئیسلام ئەوە ئێمە پەشیمان دەبینەوەو تەوبەیەكی نەصوحیش دەكەین لەوەی گومانی باشمان زۆر بوو پێتان و زۆر بەتوندی ڕووبەڕووی زۆرێك لە مامۆستایانی ئاینی و برا موسڵمانەكانی ناو خۆمان دەبوینەوە، تا ئەوەی ئێمە ئەوانمان بە خەڵەفاوو ئەوانیش ئێمەیان تكفیر دەکرد لەسەر پشتوانیمان لە جەنابت و پارتە ئایدلۆژیەکەت!،\nبۆیە بەندە پێیوایە: هێشتر كات زووە بۆ ئەوەی دڵنیابیتەوە لە سەلامەتی و سەقامگیری حوكومەتەكەت و بێ منەتیت لە ئیسلام و هاوسۆزی موسڵمانان و زانایانی ئاینی!!!، هەم كاتیش ماوە بۆ ئەوەی پێداچوونەوە بکەن بە بڕیار و هەڵوێست و بیروباوەڕەتان بەرامبەر خودی ئیسلام و یاساكانی، بەتایبەتیش یاسای باریكەسێتی لانی كەم بەکۆی گشتی نابێت ڕۆڵی ئاین لەو كانتۆنەی ڕۆژئاوادا كەمتر بێت لە ڕۆڵی ئاین لە هەرێمی كوردستانی باشوردا، ئەگەرنا هەڵوێستمان زۆر لەوەش توندتر دەبێت ئەوكات لۆمەی كەس نەكەن خۆتان نەبێت!.\nم ملا كامران علی خواڕەحم\nهەینی 14/ 11/2014 ئێستاش